उमरावनगर में कुछ दिन / श्रीलाल शुक्ल - Gadya Kosh - हिन्दी कहानियाँ, लेख, लघुकथाएँ, निबन्ध, नाटक, कहानी, गद्य, आलोचना, उपन्यास, बाल कथाएँ, प्रेरक कथाएँ, गद्य कोश\nउमरावनगर में कुछ दिन / श्रीलाल शुक्ल\nबकरी, मुर्गी, और फटी कमीजें बस में जहाँ मैं बैठा था, वहाँ बकरी न थी; मेरे पास बैठे आदमी की गोद में सिर्फ मुर्गी थी। बकरियाँ पीछे थी। उस भीड़-भक्कड़ में अगर कहीं कोई बकरी का बच्चा आदमी की गोद में था या कोई बकरी आदमी के गोद में घुटने पर थी तो कुछ ऐसे आदमी थे जिनके पाँव बकरी के पेट के नीचे या पीठ के ऊपर थे और पीठ बस की पिछ्ली दीवार से चिपकी थी। उनके सिर कहाँ थे, कहना मुश्किल है क्योंकि उनसे हाथ-दो-हाथ ऊपर भी कई सिर दिख रहे थे।\nबस के रुकने पर समझने में देर नहीं लगी कि यहाँ उतरने में, चढ़ने के मुकाबले ज्यादा जीवट की जरूरत होगी। पर मेरा मुर्गीवाला साथी मुझसे ज्यादा उतावला था। अभिमन्यु की तरह भीड़ का चक्रव्यूह तोड़ता हुआ जब वह आगे बढ़ा तो मैं भी उसके कुर्ते से झूलता हुआ वहाँ तक पहुँच गया जहाँ दरवाजा होना चाहिए और उसके नीचे कूदते ही मैं भी उसी के साथ जमीन पर चू पड़ा। मेरे हाथ से झूलती अटैची किसी की टाँगो में फँसी होगी क्योंकि मेरे पीछे जो मुसाफिर कंधे के बल जमीन पर आया, उसकी टाँग आसमान में थी और दूसरी की धोती मेरी अटैची के कुंडे से उलझी थी। मेरे मुर्गी वाले साथी का कुर्ता पीछे से चीथड़ा बन चुका था पर वह इससे बिलकुल बेखबर था। उसे देख कर मुझे खबर हुई कि मैं भी अपनी कमीज के मामले में बेखबर हूँ, उसका कंधा अपनी सीलन छोड़ कर पीठ पर झूल गया था।\nसड़क पर जहाँ बस रुकी थी उसके किनारे एक दवाखाना था जिस पर किन्हीं डा. अंसारी का नाम लिखा था। विज्ञापन-पट्टी पर ए.ए.यू.पी., पी.यम.पी., यम.डी. जैसी डिग्रियाँ लिखी थीं। यम.डी. से मेरा मन मुदित हो गया क्योंकि यह डॉक्टरों के खिलाफ इस इलजाम का जवाब था कि ऊँची डिग्री लेने के बाद वे शहर छोड़ कर देहात नहीं जाना चाहते। पर पट्टी पर दुबारा निगाह पड़ते ही मैंने देखा, यम.डी. के नीचे कोष्ठकों के भीतर उर्दू, यानी फारसी लिपि में लिखा है, 'मैनेजिंग डायरेक्टर, अंसारी क्लिनीक'। यह तो हुआ यम.डी.। अब मैंने ए.ए.यू.पी. और पी.यम.पी. के तिलिस्म को तोड़ना चाहा। पी.यम.पी. का गुर आसान था : प्राइवेट मेडिकल प्रैक्टिशनर। ए.ए.यू.पी. का गुर दूसरे दिन पकड़ में आया।\nदवाखाने में एक ऊँघता हुआ बुड्ढा, हजारों मक्खियाँ। उसके सामने, सड़क के किनारे दो तख्तों पर छ:-सात लोग भिन्न-भिन्न आसनों में बैठे बात करते हुए; पर एक भी आसन ऐसा नहीं जिससे जल्दी उठने का आभास हो रहा हो। जहाँ तक बात की बात है, बात सिर्फ एक आदमी कर रहा था, बाकी सिर्फ उसकी बात सुन रहे थे।\nमुझे पता नहीं था कि मेरे अध्यापक मित्र कहाँ रहते हैं। उनका पता पूछ्ने के लिए मुझे यहाँ रुकना पड़ा। पर यहाँ देश की दुर्दशा पर बहस चल रही थी। जैसा कि होना चाहिए, देश के सामने व्यक्ति और खास तौर से मुझ-जैसे व्यक्ति पर किसी ने ध्यान नहीं दिया।\n'...तुम कहते हो कि देश को नेताओं ने चौपट किया है। सरासर गलत! सारा देश तो बाबुओं के हाथ में है। पूरा बाबू-राज है। बाबू जैसा चाहता है, वैसा ही होता है।'\nबात में कोई मौलिकता नहीं थी, फिर भी शायद मेरा सिर अनजाने ही इसके अनुमोदन में हिल गया। जवाब में उन्होंने अपनी बड़ी-बड़ी आँखों से मुझे देखा, गोया मुझे सनद दी कि मैं भुनगा नहीं, उन जैसा नहीं तो कम-से-कम दूसरों ही जैसा इनसान हूँ। फरमाया, 'देखिए न, इसी छब्बीस जनवरी की बात है। दिल्ली के किसी बाबू की करामात देखिए। छब्बीस जनवरी को छुट्टी होती है। मगर उस कंबख्त ने छब्बीस जनवरी को उठा कर ऐन इतवार के दिन गिरा दिया। गरीबों की एक दिन की छुट्टी मारी गई।'\nबात कुछ महीन किस्म की थी। लोग समझने की कोशिश करने लगे। उन्होंने फिर फरमाया 'मिनिस्टर को पता भी न चला होगा।'\nएक आदमी ने ओंठ हिला कर पहले कुछ कहने की कोशिश की, फिर कहा, 'मगर इकबाल साहब, कौन-सी तारीख किस दिन पड़ेगी, यह बाबू या मिनिस्टर थोड़े ही तय करता है?'\n'फिर कौन तय करता है?'\nकह कर शायद अनुमोदन के लिए, उन्होंने फिर मेरी ओर अपनी नजर उठाई। उनका श्रोता-समुदाय निरुत्तर हो चुका था। तब मैंने अपने मित्र के घर का पता पूछा।\nवे लगभग साठ साल के होंगे। मोटे बदन पर लंबा कुर्ता और तहमद। सिर पर चौकोर टोपी। नाक के कोने पर एक बड़ा-सा काला मस्सा, जो बड़ी-बड़ी आँखों के नीचे बस कर पूरे चेहरे को समुद्री डाकुओं जैसा खूँखार बनाता था। यही, जब वे आँखे मूँद लेते होंगे, उनके चेहरे की ध्यान-मुद्रा को और भी गहनता देता होगा; धार्मिक भाषणों को मार्मिक बनाने में सहायता करता होगा।\nमित्र ने कहा :\n'अच्छा हुआ यहाँ आते ही तुम्हारी इकबाल साहब से मुलाकात हो गई। यहाँ के सबसे रईस आदमी हैं। काफी समझदार भी। पिछ्ले चुनाव में सत्ताधारी पार्टी का टिकट भी मिल गया था। जीतते-जीतते बचे!'\n'समझदारी का सबूत तो पहली मुलाकात में ही उन्होंने दे दिया। कहते हैं कि कौन तारीख किस दिन पड़ेगी यह बात दिल्ली के किसी दफ्तर का बाबू तय करता है।'\nमित्र ने भौहें सिकोड़ कर कुछ सोचा, बोले 'तो तुम्हीं बताओ यह कौन तय करता है?'\nझटका लगा, पर जल्दी ही सँभल गया। मैंने समझाया, 'यह सब तो मिस्टर गणेशन तय करते हैं।'\n'कौन मिस्टर गणेशन?'\n'तुमने अखबार में नहीं पढ़ा? वही जिन्होंने हाल ही में अपनी बेवा की बहन से शादी की है।'\nवह हमेशा से ऐसे ही हैं। दोनों जोर से हँसे, वैसे जोड़ बराबर पर नहीं छूटा था, प्वाइंट्स पर मैं ही जीत रहा था।\n'दरअसल, इकबाल मियाँ की हालत विशेषज्ञों-जैसी है। अपने विषय को छोड़ कर उन्हें कई विषयों का क ख ग तक नहीं आता...'\nमित्र का ठिकाना सड़क से लगे हुए इस मकान की दूसरी मंजिल पर था। दो छोटे कमरे थे, छत के दूसरे किनारे एक छोटी कोठरी, जिसमें रसोईघर था। दूसरी तरफ खुले में दीवारें घेर कर नहाने का प्रबंध; उसी के दूसरे हिस्से में एक अचंभा था - साफ-सुथरा शौचालय, फ्लश के लिए भले ही बाल्टी का प्रयोग होता हो। नहाने वाले हिस्से में हैंडपंप लगा था। हैंडिल सँभाल कर चलाना पड़ता था क्योंकि वह खुरदरी दीवार से रगड़ खाता था।\nहैंडपंप चलाते वक्त मैं अपनी उँगलियों को दीवार से रगड़ कर जख्मी बना चुका था। उन पर डिटॉल लगा कर, रसोईघर के दरवाजे पर खड़े-खड़े जहाँ खाल छिल गई थी वहाँ की जलन का आनंद ले रहा था। मित्र चाय के लिए स्टोव जला रहे थे, इकबाल मियाँ की गौरव-गाथा सुना रहे थे :\n'विशेषज्ञों के साथ अक्सर ऐसा होता है। अपने ही को लो। तुम ग्रामीण अर्थशास्त्र के माहिर हो। अब अगर तुमसे कोई भौतिक विज्ञान की किसी गुत्थी पर बात करने लगे तो तुम भी इकबाल मियाँ-जैसी चूक कर सकते हो। है कि नहीं?'\n'है। पर इकबाल मियाँ विशेषज्ञ काहे के हैं?'\n'उन्हें भी, क्या कहा जाए - एक तरह से ग्रामीण अर्थशास्त्र का ही विशेषज्ञ कह लो। खास तौर से जंगलों की कटान और जंगली लकड़ी के उपयोग के बारे में उन-जैसा माहिर इधर कोई नहीं है।'\n'तुम्हारा मतलब पर्यावरण-सुरक्षा और वानिकी से है?'\n'मुझे पता नहीं ये क्या है,' मित्र बोले, 'पर इनका मतलब चोरी और उठाईगिरी हो तो तुम्हारी बात सही होनी चाहिए।'\nयहाँ ऊपर की मंजिल तक पहुँचने के लिए सड़क से ढाई फुट चौड़ी गली पार करके इमारत के पिछवाड़े से एक जीना चढ़ना होता है। यह लंबाकार सँकरा जीना सरग की नसेनी-जैसा है, जिस पर दीवार से बँधी हुई एक चीकट रस्सी के सहारे झूल-झूल कर चढ़ा जाता है। चढ़ते वक्त अगर किसी सीढ़ी पर पाँव चूक जाए तो यह सचमुच ही सरग की नसेनी बन सकता है।\nमित्र की बात सुन कर मुझे लगा, किसी ने मेरी गरदन पर धक्का दे कर मुझे जीने से नीचे ढकेल दिया है।\nखैनी तंबाकू और कंप्यूटर ट्रेनिंग\nगाँव की विकास-गाथा बहुत कुछ एक दिन ही में समझ गया था। समझाया खंड विकास अधिकारी ने, जनभाषा में कहा जाए तो बी.डी.ओ. साहब ने। उन्होंने ही डॉ. अंसारी की उपाधि ए.ए.यू.पी. का तिलिस्म भी तोड़ा - ऐलोपैथिक, आयुर्वेदिक ऐंड यूनानी फिजिशियन।\nबी.डी.ओ. साहब मित्र के मित्र थे। शाम को मिलने आए। थके हुए थे पर चेहरे पर कोई बड़ा काम कर गुजरने का संतोष था। चाय, कॉफी, शराब - किसी भी पेय पदार्थ को लेने से उन्होंने इंकार किया, भोज्य पदार्थों से भी। आराम से खटिया पर लेट कर उन्होंने अपनी जेब से चोष्य पदार्थ, यानी तंबाकू निकाली। उसमें एक डिबिया से चूना निकाल कर मिलाया, बाएँ हाथ की हथेली पर दाएँ हाथ के अँगूठे से उसे मला, थपथपाया, साफ किया, फिर दाँतों और निचले मसूढ़े के बीच उसे दबा लिया। कहा, 'कंप्यूटर की ट्रेनिंग से आज तीसरे पहर फुरसत मिली है। किसी तरह यह प्रोग्राम भी खत्म हुआ। इज्जत बच गई।'\nतंबाकू का ऐसा आदिम प्रयोग करते हुए किसी को बहुत दिन बाद देखा था। उसके साथ कंप्यूटर का पुट तो और भी दुर्लभ था। मैंने पूछा, 'इस कस्बे में...?'\nउठ कर उन्होंने तंबाकू की पीक थूकी, अपनी ही कहते रहे, 'कल प्रशिक्षण में आए अफसरों को आस-पास का विकास-कार्य दिखाना है, जंगल में भी घुमाना है। पर अब तो जंगल के मुहकमेवाले देखेंगे। उनके आदमी डेढ़ सौ किलोमीटर दूर पेस्ट्री और तले काजू खरीदने गए हैं। कल आप भी चलिए न!'\n'पर कंप्यूटर-ट्रेनिंग? इस कस्बे में?'\n'यह कस्बा नहीं, गाँव है जनाब। वैसे आबादी चार हजार के करीब हो गई है। एक बार टाउन एरिया बनाने की बात भी चली थी, पर गाँव वालों ने उसका विरोध किया।...'\n'तब लोगों पर कई तरह के टैक्स न लग जाते!'\n'पर गाँव का विकास भी तो हो जाता।'\nफिर बी.डी.ओ. साहब की बात तांत्रिकों, ज्योतिषियों, पुरातत्ववेत्ताओं, मौसम-विज्ञानियों, समाजशास्त्रियों, कथाकारों और कवियों की अर्धस्फुट वाणी में होने लगी। उन्होंने इस जंगली क्षेत्र के तीस-पैंतीस परिवारों वाले पुरवे के विकास की कथा 'सेल्फ जनरेटिंग', 'इंफ्रास्ट्रक्चर', 'आर्केस्टेशन', 'टेक ऑफ स्टेज' जैसी योजना आयोग की भाषा में उद्घाटित करनी शुरु कर दी।\nश्रोता और शिष्य था मैं, जाना-माना सनकी पत्रकार, और मित्र की मित्रतापूर्ण भाषा में, ग्रामीण अर्थशास्त्र का विशेषज्ञ।\nसब आवाजों के ऊपर की आवाज\nपिछले बीस-पच्चीस साल में उमरावनगर नामक इस छोटे-से जंगली गाँव का विकास अपने-आप हो चुका है। इसलिए अब इसे क्षेत्रीय स्तर पर सघन विकास के लिए चुना गया है। चुनने वाले यहाँ के क्षेत्रीय विधायक हैं।\nआज से दो साल पहले वे राज्य मंत्री बनाए गए थे। जैसा कि इस कथा में कहीं आगे आएगा, कोशिश उन्हें परिवहन मंत्री बनाने की थी। यहाँ चलने वाली बसों में से एक के मुनाफे में उनका आठ आने का हिस्सा था। उनके विधायक बन जाने पर हिस्से की जगह उन्हें पूरा मुनाफा दिया जाने लगा। स्थानीय ट्रांसपोर्ट यूनियन के कर्ता-धर्ता वर्मा साहब, ठेकेदार साहब, ठाकुर साहब जैसे कार्यकर्ताओं ने शोर मचा दिया कि वे परिवहन के राज्यमंत्री बन रहे हैं। अखबार तक में छ्प गया। इसलिए, मुख्यमंत्री के मन की बात कोई भी नहीं पकड़ सकता, यह प्रमाणित करते हुए उन्हें चीनी उद्योग का राज्यमंत्री बना दिया गया। जो भी हो, उमरावनगर में ट्रांसपोर्ट यूनियन की ओर से उनका जोरदार स्वागत-समारोह हुआ जिसके लिए अखबारों में 'भव्य' और जिसके व्याख्यानों के लिए 'भाव-भीने' जैसे ठेठ विशेषणों का प्रयोग हुआ। समारोह में उन्होंने घोषणा कर दी कि उमरावनगर में वे एक सहकारी चीनी मिल की स्थापना कराएँगे।\nदो हजार मीट्रिक टन की क्षमतावाली चीनी मिल और आटाचक्की में कुछ फर्क है - मंत्री जी के प्रतिक्रियावादी अफसरों ने उन्हें यह समझाने की कोशिश की। जहाँ कही भी बिजली का तार गया हो वहाँ आटाचक्की चल सकती है। पर चीनी मिल के लिए कुछ और भी चाहिए। गन्ना तो चाहिए ही। उमरावनगर के चारों ओर सरकारी जंगल हैं। मिल चलाने के लिए दूर-दूर से गन्ना लाया जाए, तब भी पूरा न पड़ेगा - आदि-आदि उन्हें समझाया गया। पर मंत्री जी अकड़ गए। हर मंत्री की तरह उन्हें पहले से ही नौकरशाही के बारे में सबकुछ मालूम था, जिस कारण वे हमेशा सही सलाह को गलत और गलत सलाह को सही मान बैठते थे। अत: उन्होंने अपनी घोषणा को कई बार दोहराया। दोहरा ही रहे थे कि, जैसा कि आजकल किसी भी लम्हें में हो सकता है, प्रदेश के मुख्यमंत्री ने, अपनी अंतरात्मा की आवाज सुन कर - जो पार्टी हाईकमांड के आदेश की पर्यायवाची है - अचानक इस्तीफा दे दिया। हमारे क्षेत्रीय विधायक जी दूसरे मंत्रिमंडल में, बिरादरी के अनूठे प्रतिनिधि होने के नाते, फिर से राज्यमंत्री तो बना दिए गए पर उनके मुहकमे का नाम आज तक ट्रांसपोर्ट यूनियन वालों की समझ में नहीं आया। वे प्रशासनिक सुधार और कार्मिक विभाग के राज्यमंत्री बनाए गए।\nदूसरा समारोह भी 'भव्य' और 'भावनीना' तो बताया गया, पर रंग कुछ फीका रहा। दुकानदार दुकान सजाए बैठा हो, पर यह पता न चले कि यहाँ कौन-सा माल बिकता है, मंत्री जी की हालत कुछ वैसी ही थी। 'प्रशासनिक सुधार' और 'कार्मिक' लोगों के पल्ले नहीं पड़ रहे थे। पर मंत्री जी का जीवट कुछ कम नहीं था। उन्होंने इस बार एक नई घोषणा की, 'आदरणीय प्रधानमंत्री के नेतृत्व में हमें नई-नई तकनीकों और पद्धतियों की जानकारी करनी होगी। खासतौर से कंप्यूटर की जानकारी तो बच्चे-बच्चे को होनी चाहिए। इसकी शुरुआत हमने अपने आला अफसरों से की है। हम अपने वरिष्ठ अधिकारियों को कंप्यूटर का प्रशिक्षण देने के लिए दो सप्ताह का एक सत्र आयोजित कर रहे हैं। यह प्रशिक्षण उमरावनगर में होगा।'\nअब गले में टाई और हाथ में ब्रीफकेस लटकाए हुए जो अफसर दिल्ली के किसी वातानुकूलित कमरे की हवा में अपनी हवा जोड़ते, वे उमरावनगर में कंप्यूटर प्रशिक्षण के लिए कंप्यूटर-समेत आ गए हैं।\nबी.डी.ओ. साहब यह ब्यौरा मुझे सुना रहे थे, तब उनकी आवाज के पीछे, जैसा कि फिल्म डिविजन के वृत्तचित्रों में होता है, कई तरह की आवाजें पृष्ठसंगीत का काम कर रही थी। नीचे सड़क पर विचरते और चरते हुए गधों की 'सीपों-सीपों', ट्रकों के प्राणबेधी हार्न, आटा चक्की की 'किट्-किट्' एक साथ कई दुकानों पर बजते हुए ट्रांजिस्टर और एक दुकान पर ऐंप्लीफायर के सहारे गरजता हुआ एक लगभग अश्लील लोकगीत, आदि-आदि। इन आवाजों को कुछ देर पहले लाउडस्पीकर पर गूँजती हुई अजान ने पस्त किया था, पर अजान तो चंद मिनटों का करिश्मा है। उसके खत्म होते ही स्वामी रघुवरदास के आश्रम का कीर्तन बाकी सब आवाजों पर हावी हो गया था।\nकीर्तन में जनाना-मर्दाना, दोनों ही आवाजें थी पर सबसे प्रबल आवाज एक नारी कंठ की थी। बी.डी.ओ. साहब की बात खत्म होते होते वह नारी कंठ तारसप्तक के मध्यम पर जा कर टिक गया और वहीं टिका रहा। फिर उससे भी एक स्वर ऊपर जा कर उसने आलाप लिया : की...ई...ई...ई...की...ई...ई...ई। लगा, कोई फेफड़ा फाड़ कर चीख रहा है!\nमेरे मत्थे पर उलझन की रेखाएँ उभर आई होंगी। बी. डी. ओ. साहब बोले, 'लगता है सियादुलारी जी को फिर से दौरा पड़ा है!'\nपर सियादुलारी जी की बात बाद में, पहले ये पाँच कोठियाँ। पर उसके भी पहले एक नजर उस फिजा पर जो विकास से पहले की है।\nइलाज के पहले\nकुछ दूरी पर आम के ठूँठ की एक सूखी, पर मोटी डाल आसमान की ओर हाथ उठा कर पनाह-जैसा माँग रही है। उसी के पास यह कोठी बनी है। उमरावनगर का यह पहला पक्का मकान है। आम के ठूँठ से आप सोच सकते है - और सही सोचेगें - कि यहाँ पहले एक अमराई थी। उसके वे पेड़ जो सड़क के किनारे नहीं थे, पहले ही शहरवालों के चूल्हे-भाड़ में जा चुके हैं। सड़क के किनारेवाले पेड़ सरकारी है। इसलिए वे 'काटे-बिना ही काट-देने की पद्धति' से सिर्फ ठूँठ बना कर छोड़ दिए गए हैं।\nयह पद्धति कैसी है? वैसी ही, जैसे टैक्स-लगाए-बिना-टैक्स-लगने की पद्धति। जैसे, कुछ महीने हुए, पेट्रोलियम पदार्थों के दाम हचक कर बढ़ा दिए गए। लोगों ने चिल्लपों मचाई तो सरकारी अर्थशास्त्रियों ने समझाया : तुम लोग मान लो कि दाम नहीं बढ़ाए गए हैं, हमने तो इन पदार्थो पर सिर्फ एक टैक्स-जैसा लगाया है। टैक्स देनेवालों ने एक-दूसरे मौके पर चिल्लपों मचाई तो उन्होंने वहाँ समझाया : हम टैक्स की दर बढ़ाना नहीं चाहते न नए टैक्स लगाना चाहते हैं। इसीलिए देखो, हमने पैट्रोल आदि की कीमत बढ़ा दी है!\nतो, जनता ने भी सरकार के साथ वैसा ही किया है। ईंधन की कमी हुई तो बीवी को बताया, 'सड़क वाला पेड़ काट कर ला रहा हूँ।' पेड़ की उन्होंने इधर-उधर की शाखें छाँट दी, बस फुनगी छोड़ दी। फिर सारा काम तने पर किया। उसकी पहले छाल छील दी, फिर कुछ गहरे पैठ कर गूदे से कई दिन छोटी−छोटी चिप्पियाँ निकालीं। निकालते रहे। बाद में एक कटा-पिटा गावदुम तना और आसमान की ओर बाँह पसारे एक एक शाखा-भर रह गई। समय आने पर यानी असमय में यह अस्थिपंजर सूख गया, पत्तियाँ गायब हो गईं। पेड़ की सूरत कूड़े पर पड़ी हुई बिना इंजिन और पहिए की मोटर-जैसी, और कुल मिला कर उसकी शक्ल हिंदुस्तान के लंबोतरे नक्शे-जैसी निकल आई। इस तरह कट जाने पर भी पेड़ कटा नहीं। सड़क के हाकिमों ने पेड़ के तने पर तारकेल से जो नंबर डाला था वह बाकायदा कायम रहा!\nये अस्थिपंजर सड़क के किनारे दूर-दूर तक खड़े हुए हैं। इनके पीछे जो अमराई थी, उसके पेड़ों को ले कर इस नुक्तए-नफासत की जरूरत न थी। इसलिए उनकी जगह पहले वीराना हुआ। फिर वहाँ यह कोठी बन गई, जिसमें अब सरकारी दवाखाना है।\nजब यह न बनी थी तब यह उमरावनगर एक छोटा-सा निहायत गँवार गाँव था, वैसे कहने को राजा उमरावसिंह की ताल्लुकेदारी का एक जिला था। अर्थात, वहाँ एक जिलेदार रहता था। उसके लिए और उसके अमला और कुछ वफादार लठैतों के लिए राजा साहब ने सड़क के दोनों ओर कुछ इमारतें बनवा दी थी। ये खपरैल के कच्चे घर थे। सिर्फ जिलेदार के घर की दीवारें पक्की थी। हर इमारत में आगे का बरामदा और अंदर दो कोठरियाँ थीं जिनको, अगर कोई रोशनदान हो तो, कमरा कहा जाता था। इनके भीतरी धुँधलके में मकड़ी, मच्छर, छिपकली, कनखजूरे या बिच्छू भले ही पनप लें और साँप भी - सूरज की चौंध, पूस-माघ की हवा, लू, धूल-धक्क्ड़ आदि हरगिज नहीं आ सकते थे। अंदर सँकर-सा बरामदा, आँगन। हर इमारत के बीच ढाई फुट चौड़ा रास्ता छूटा था, यानी इस सभ्यता में वास्तुकला की कमी न थी। यह जरूर है कि मोहनजोदड़ो की सभ्यता में नालियों को जो स्थान मिला था, वह यहाँ नहीं था। किसी भी इमारत में नाली न थी। राजा साहब जानते थे कि जो बात अपने देश के चरित्र के लिए सच है, वही पानी के लिए भी है। पानी हर हालत में अपना धरातल ढूँढ़ लेता है।\nइससे इतना जरूर हुआ कि जमींदारी टूट जाने पर, और इन इमारतों के रखरखाव में कमी हो जाने से बहुतों को पानी ने ही मटियामेट कर दिया। उन्हीं पर नई कोठियाँ बनी। कुछ का पानी अपनी राह अब भी निकाल लेता है। वे बच गई हैं। पर उनको ले कर दर्जनों लोगों में दीवानी के मुकदमे चल रहे हैं। हर एक का दावा है कि उसने यह इमारत पक्के कागज पर जिलेदार साहब से खरीदी है।\nजिलेदार आला अफसर था। बीस रुपया महीना पाता था। वह यहीं जिले पर रहता था। रहता भी क्या था, एक मल्लाह लड़की की सोहबत में कुछ दिन बिताने के लिए यहीं चला आता था।\nखपरैल के ये घर, जिनमें दूकानें भी लग सकती थीं, सड़क के दोनों किनारों पर लगभग सौ गज तक चले गए थे। इनके पीछे आम और शीशम की बड़ी-बड़ी बागें थीं। उनके पीछे खेत, नदी, जंगल। फिर जंगल ही जंगल।\nवातावरण रमणीक था, सिर्फ रमण करने वालों की कमी थी। खपरैल के घर दुकानें ज्यादातर खाली रहतीं। लोगों को यहाँ लुट जाने का डर था। खपरैल के कुछ घर जिलेदार के पास थे जिनमें वह खुद रहता था, एक में धीवर-कन्या और उसके माँ-बाप रहते थे, एक में उसके बहनोई-ननदोई। एक में उसके सास-ससुर रह सकते थे, पर रहते नहीं थे। उनका बेटा जवान होने के पहले चल बसा था। बहू, उनकी राय में, कुलच्छनी थी पर अपने माँ-बाप की राय में वह सोने की मछली थी। जिलेदार के बारे में भी उनकी राय बड़ी उदारतापूर्ण थी। वे उसे बड़ा नेक और रईस मानते थे। आम लोगों की राय भी यही थी।\nबाकी इमारतों में से कुछ में रियासत के दो-चार कारिंदे रहते थे। सुखमय जीवन बिता रहे थे। उन्हें लुटने का डर न था; लूटने वाले उन्हीं के आदमी थे।\nजमींदारी टूटने के कुछ साल पहले और बाद जमींदारों ने अपनी जायदादें बेचनी शुरु की। कुछ तो अपने ऊसर-बंजर और उनका एक-एक तिनका बेच कर शहरों की ओर भागे और वहाँ एम.एल.ए., जिला परिषद के अध्यक्ष या, कुछ न हुआ तो किसी भी आँय−बाँय−शाँय पार्टी के नेता बन कर अपनी नई हैसियत बनाने लगे। राजा उमराव सिंह के वारिस किसी छोटे-मोटे देश में इस देश के राजदूत बन गए और इमारतें बेचने के लिए माथापच्ची करने लगे। बिक्री का अभिमान चला। पर खरीदने वाले न थे। तब उनकी मदद राजा साहब के एक फटीचर, पर नेतानुमा रिश्तेदार ने की।\nवे जिला सहकारी संघ के अध्यक्ष थे। उन्होंने उमरावनगर बाजार के पाँच मकान, छ: रूपया महीना प्रति मकान की दर से, किराए पर ले लिए। उनमें सस्ते गल्ले, चीनी, कपड़े, मिट्टी के तेल और सीमेंट की दुकानें खुली। फलस्वरुप वहाँ के सहकारी सुपरवाइजर ने छ: महीने में ही तीन मकान अपने लिए खरीद लिए। पर उनकी बात छोड़िए। अभी हमें पहली कोठी में ही रहना है।\nसहकारी दुकानों पर बिक्री अच्छी होती थी। सिर्फ सीमेंट की खपत नहीं थी। शायद उसी को बढ़ावा देने के लिए दो साल के भीतर ही पहली कोठी बनने लगी। कोठी संघ के अध्यक्ष की थी। जब वह बन चुकी तब उनके विरोधियों ने भ्रष्टाचार का नाम ले कर चिल्ल्पों मचाई। उन दिनों भ्रष्टाचार को थोड़ा बुरी चीज माना जाता था। इसलिए अध्यक्ष ने सार्वजनिक जीवन में स्वस्थ परंपराओं की रक्षा के लिए अपने पद से इस्तीफा दे दिया। जिला सहकारी संघ एक दूसरे अध्यक्ष के पास चला गया। कोठी भूतपूर्व अध्यक्ष के पास रही।\nराम−राम है , लूट है\nभगवान रजनीश, सत्य साईं बाबा, महर्षि योगी, स्वामी सदाचारी आदि विज्ञान और तकनीकी के युग की पौध है। स्वामी रघुबरदास जी भी इसी श्रृंखला की एक कड़ी हैं। अंतरराष्ट्रीय जगत में अभी उनके जेट की गड़गड़ाहट नहीं गूँजी है, पर जिस तेजी से उमरावनगर के आकाश में उन्होंने छलाँग लगाई है, उससे लगता है कि वे मनुष्य से भगवान बन चुके हैं और अब भगवान से ऊँचे उड़नेवाले जेट विमान बननेवाले हैं।\nऐसा सुना जाता है कि भगवान बनने से पहले वे किसी बालिका-विद्यालय में हेड क्लर्क थे। अपने स्टॉक की सारी सुंदरता परमात्मा ने उनके मन को सौंप दी थी, पर उनके तन और मन की कशमकश में उन्हें वहाँ, यानी बालिका-विद्यालय में, बड़े-बड़े संकट झेलने पड़े; औसतन साल में एक बार पिटने से ले कर हर दूसरे-तीसरे साल मुअत्तल होने तक का अनुभव उन्हें दोहराना पड़ता था। अंत में उन्हें ज्ञान प्राप्त हो गया, वह शायद उस देसी तमंचे की नली का असर हो जो एक बालिका के भाई के मजबूत हाथ के जुड़ी हुई सपनों तक में उनका पीछा करने लगी थी, या तुलसीदास या विल्वमंगल या ऐसे ही किसी अर्जी-फर्जी महात्मा की वैराग्य कथा का दोहराव हुआ हो जिसमें सुंदरता की सारी पर्तें फाड़ कर उन्हें सब जगह 'हाड़-चाम', 'हाड़-चाम' ही दीख पड़ने लगा। बहरहाल, इस बार कालेज प्रबंधक को उन्हें मुअत्तल करने की जरूरत नहीं पड़ी, उन्होंने खुद इस्तीफा दे दिया। दो साल वे किसी हिमालय की किसी गुफा में किसी गुरु से दीक्षा लिए हुए कोई तपस्या करते रहे, फिर जब वे उमरावनगर में पीतांबर धारे दुख-मोचन तिलक भाल पर लगाए प्रकट हुए तो वे भगवान बन चुके थे। उनका एक संप्रदाय बन चुका था। उसका अपना झंडा था, अपनी (पीतांबर का कुर्ता, वैसी ही लुंगी, चेलियों की पीतांबरी साड़ी और कत्थई ब्लाउज - किसी-किसी पर वह सचमुच ही फबता था।), अपनी पूजा-विधि, अपनी साधना-पद्धति, अपने भजन, कीर्तन - सभी कुछ अपने थे। अपना आश्रम, अपने दानदाता, अपना भंडारा भी।\nखास बात यह कि स्वामी रघुबरदास भगवान रामचंद्र के अवतार थे। उनके साथ सिंहासन पर बैठने के लिए एक सियादुलारी भर्ती की गई। उनका असली नाम फूलमती था। जिलेदार साहब और मल्लाह बेवा के पुष्पित प्रेम से वे उत्पन्न हुई थीं। जिलेदार साहब ने उसे हाई स्कूल तक पढ़ा भी दिया था। अब वे अचानक सियादुलारी बना ली गई थीं।\nइधर कुछ दिनों से कीर्तन करते-करते वे चीखने लगी थीं। रामायण-कथा में ऐसी सियादुलारी की गुंजायश न होने पर भी रघुबरदास ने अभी तक उन्हें वनवास नहीं दिया था।\nउमरावनगर की सभ्यता का यह कीर्तिमान था। शाम की अजान के तुरंत बाद आश्रम में भजन-कीर्तन होने लगता था। इसे सांप्रदायिक सद्भाव और विभिन्नता में एकता कह कर नेता लोग गाँव की छवि उभार रहे थे। सांप्रदायिक दंगे किसी भी वक्त हो सकते थे। पर अभी हुए नहीं थे क्योंकि सभी पक्ष अभी रुपया बटोरने में लगे थे, वे उसे सहर्ष गँवाने की हैसियत तक अभी नहीं पहुँचे थे।\nदूसरी , तीसरी , चौथी और पाँचवी कोठी\nसभी जानते हैं कि अपना देश परंपराओं का देश है। किसी विदेशी ने कहा है कि महापुरुष समय के बालू पर अपने पदचिह्न छोड़ जाते हैं। बालू पर ये चिह्न कितनी देर टिक सकते हैं? पर अपने देश का महापुरुष जिधर निकल जाता है वहीं चिरंतन मार्ग बन जाता है। इसलिए यहाँ स्थायी परंपरा बनाने के लिए किसी महापुरुष को कुल इतना करना है कि जिधर चाहे उधर ऊँट की तरह गर्दन उठा कर निकल जाए।\nजिला सहकारी संघ के भूतपूर्व अध्यक्ष ने यही किया, संघ से इस्तीफा दे कर उसे उन्होंने दूसरे अध्यक्ष के हाथ सौंप दिया, कोठी अपने पास रख ली। यह परंपरा बन गई। सिलसिला कायम हो गया। फिर हर दो साल बाद संघ का अध्यक्ष बदलता और हर अध्यक्ष दो साल में यहाँ एक कोठी बनवा कर अपने पद से अलग हो जाता। दस साल में पाँच कोठियाँ बन गईं। गनीमत है कि पाँचवें अध्यक्ष को हटा कर सरकार ने संघ का निदेशक-मंडल तोड़ दिया और एक नौजवान अफसर को उसका प्रशासक बना दिया। नहीं तो अब तक उमरावनगर में तिमंजला कोठियाँ बाँसकोठियों की तरह उग रही होतीं। फिर भी, आशा है, नौजवान होते हुए भी अफसर ने परंपरा को एकदम नहीं तोड़ा है। सुनते हैं कि उसने कुछ शहरों में छोटे-छोटे बँगले बनवाए हैं। व्यक्ति और समय के अनुसार परंपरा में कुछ तबदीली आ जाए तो बुरा नहीं मानना चाहिए। यह सामाजिक गतिशीलता का लक्षण है। फिर, यदि उठाईगिरी के पैसे से गाँवों का सही विकास होता रहे और शहर अछूते रह जाएँ तो विकास की प्रक्रिया में असंतुलन आ जाएगा। इसलिए संघ के प्रशासक को हमें आधुनिकता और परंपरा का एक बेजोड़ समन्वय मानना चाहिए जो उठाईगिरी की परंपरा को निभाते हुए आधुनिक नगरों के निर्माण में अपनी हैसियत-भर योगदान दे रहा है।\nबहरहाल, सहकारी संघ के भूतपूर्व अध्यक्षों ने जो कोठियाँ बनावाईं उनसे उमरावनगर गाँव होते हुए भी एकदम से नगर हो गया। कोठियाँ होगी तो कारोबार भी होगा। पहले अध्यक्ष ने कोठी की निचली मंजिल अपने स्वर्गीय पिता के नाम पर दवाखाना खुलवाने के लिए सरकार को पट्टे पर, बिना किराए के, दे दी। इससे जनता और सरकार - दोनों पर उनकी धाक जमी और एक दवाखाना खुल गया। इस दवाखाने की दवाइयाँ चुरा कर बिकवाने के लिए सड़क के दूसरी ओर एक दवा की दुकान खुली। दुकान कंपाउंडर के भांजे के नाम से है। भांजे का नाम डा. यम.जेड. अंसारी, ए.ए.यू.पी., पी.पी. यम.पी. आदि है। उनका डाक्टरी पेशा दुकान के सहारे और दुकान सरकारी दवाखाने के सहारे चलती है।\nडा. अंसारी और सहकारी डाक्टर में कोई खटपट नहीं है। दरअसल, सरकारी डाक्टर अंसारी साहब के सहारे इत्मीनान से शहर में रहते हुए अपना क्लीनिक चलाते हैं। हर महीने की पहली तारीख को नियमित रुप से आ कर वे अपनी तनख्वाह, कंपाउंडर की निजी प्रैक्टिस की आमदनी की चौथा और डा. अंसारी की दूकान से बिकी हुई सरकारी दवाओं की कीमत का आधा हिस्सा एक साथ उगाह कर फिर शहर वापस चले जाते हैं।\nदूसरे अध्यक्ष ने जो कोठी बनवाई, उस पर भ्रष्टाचार का कोई सवाल नहीं उठा। इसलिए उसे या किसी मंजिल को सार्वजनिक हित के लिए मुफ्त देने का सवाल भी नहीं उठा। वास्तव में, उसका ज्यादा-से-ज्यादा किराया वसूल कर उन्होंने प्रमाणित करना चाहा कि यह कोठी उनके खून-पसीने से बनी है, भले ही उसके लिए अपने मुँह से उन्हें पान की पीक तक न खर्च करनी पड़ी हो। उनका एक भतीजा वन-विभाग में रेंजर था। न जाने उसका क्यों और कैसे और कितना प्रभाव था कि कुछ दिनों बाद ही इस कोठी में राज्य वन-निगम का एक प्रखंड खुल गया। यही नहीं, उसके पिछवाड़े की रियासत वाली बाग भी किराए पर उठ गई और उसमें इस प्रखंड की जंगली लकड़ी का देखते-देखते एक विशाल डिपो कायम हो गया। इसकी तफसील अभी कुछ रुक कर।\nतीसरे अध्यक्ष ने प्रतिज्ञा की कि उनकी कोठी में वन-प्रखंड से भी बड़ा दफ्तर खुलेगा। शहर में भी उनके दो-तीन मकान थे जिन्हें डाकघरों के लिए किराए पर उठाने में उन्होंने विशेज्ञता प्राप्त की थी। डाक-तार विभाग के साथ उनके दिल्ली तक बड़े गाढ़े संबंध थे। पर देहात की इस कोठी में अगर एक छोटा-मोटा डाकखाना जनता की जरूरत के नाम पर खुल भी जाता तब भी उसका किराया काजू और विह्स्की पर होने वाले उनके मासिक खर्चे के लिए काफी न होता, जबकि इन दोनों पदार्थों से उनका बड़ा पुराना और गहरा लगाव था। इसलिए डाक-तार विभाग की जानीबूझी राह छोड़ कर उन्हें न जाने कितने उल्टे-सीधे मुहकमों की भूलभूलैया में भटकना पड़ा। अंत में, जोरदार सिफारिश और भारी घूस ने रंग दिखाया। इस कोठी में ग्रामसेवकों और पंचायत के ग्राम-विकास अधिकारियों का एक प्रशिक्षण केंद्र खुल गया। अच्छे शौचालयों और स्नानागारों के बावजूद, कोठी के बाहर बनियाइन-लुंगी पहने, हाथ में लोटा लटकाए नौजवानों के जो जत्थे आप शाम-सुबह सड़क पर देखते हैं, वे इन्हीं प्रशिक्षणार्थियों के हैं। इसी में ऊँचे अफसरों को आजकल कंप्यूटर की ट्रेनिंग दी जा रही है।\nचौथी कोठी का मालिक कुछ लटे-पटे किस्म का था। उसमें मछली-पालन का एक छोटा-सा दफ्तर खुल कर रह गया। उसके अदना-से-हाकिम जो लोग, दूरदर्शन के अधिकांश समाचार-वाचकों के वीभत्स उच्चारण की नकल में, 'मतस्स' विकास अधिकारी कहते हैं। एक ओर गाँववाले जब पोखरों और तालाबों को पाट कर वहाँ धान के खेत निकाल रहे हैं, 'मतस्स' अधिकारी खेतों को खुदवा कर मछली-पालन के लिए तालाब बनवा रहा है।\nपाँचवीं कोठी किराए पर नहीं उठी। तब उसके मालिक एक खटारा ट्रक पर शहर से सामान लाद कर आए और यहीं बस गए। उन्होंने कहा, 'अब मैं यहीं रहूँगा और गाँव में रचनात्मक काम करूँगा।' आज तक वे यही कर रहे हैं।\nबुरी नजर वाले तेरा मुहँ काला\nवह ट्रक पिछले साल बिका है और उसकी जगह तीन नए ट्रक आ गए हैं। इनके अलावा दो बसें और एक जीप भी कोठी के आगे खड़ी दिखती है। ट्रकों के पीछे भाँति-भाँति के सिद्धांत वाक्य, शेरो-शायरी, 'जय जवान-जय किसान' जैसे नारे लिखे हैं। इन इबारतों के हिसाब से हर ट्रक का व्यक्तित्व या संप्रदाय अलग-अलग दिखता है। इनमें 'बुरी नजर वाले तेरा मुँह काला' - सिर्फ यही सिद्धांत-वाक्य ऐसा है जो तीनों में एक अक्षरों में लिखा है। हर ट्रक में इस इबारत के नीचे जूते की एक-सी तस्वीर बनी है। इसी से प्रमाणित होता है कि इन तीनों ट्रकों का मालिक एक ही है। वही पाँचवी कोठी के मालिक हैं। उनकी बढ़ती हुई हैसियत के साथ लोग उनका पुराना नाम और कुल गोत्र भूल गए हैं। उनका नाम अब सिर्फ ठाकुर साहब रह गया है। बसों आदि के भी वही मालिक हैं।\nपुराना ट्रक देखने में भले ही खटारा रहा हो पर वह शीशम के बेशुमार कुंदे लाद सकता था। इसलिए ठाकुर साहब ने, जो तब रमेसर भाई कहलाते थे, उस पर शीशम के कुंदे लदवाने का काम शुरु किया। शहर को जाने वाली, और दूसरे छोर पर जंगल में गुम हो जाने वाली यह जो सड़क है, बड़ी पुरानी है। कहा जाता है, त्रेता युग में राम लक्ष्मण जानकी उसी से किसी तरफ गए थे। तब सोचिए, इसके किनारे लगे हुए शीशम के पेड़ कितने पुराने होंगे। उनकी लकड़ी, एक तरह से, अष्टधातु की-सी हो गई है। ठाकुर साहब ने इन्हीं पेड़ों का अपनी खटारा ट्रक से सवार और सवारी का रिश्ता बना लिया। हर रात कोई-न-कोई पेड़ मशीन की तेजी से कटता, उसके कुंदे ट्रक पर शहर पहुँच जाते और उसके बाल, अंतड़ियाँ और बचे-खुचे हिस्से पास-पड़ोस के गाँवों में पहुँच जाते। यह काम कई महीने बड़े सुभीते से चला क्योंकि उन दिनों सड़क का जूनियर इंजीनियर उनके साले का सहपाठी निकल आया। पर ठाकुर साहब इस कारोबार में ज्यादा दिन नहीं टिके। शहर में इस बेशकीमती लकड़ी की बिक्री से उन्हें जो 'बीज पूँजी मिली' उसको राष्ट्रीयकृत बैंको की विकासपरक नीति से जोड़-मिला कर उन्होंने ट्रकों और बसों का एक बेड़ा धीरे-धीरे तैयार कर लिया। एक ट्रक का आधा मुनाफा शुरु में जूनियर इंजीनियर साहब को और एक बस का विधायक जी को दिया जाने लगा। बाद में, विधायक जी के राज्यमंत्री बन जाने पर ठाकुर साहब ने यह बस पूरी तौर से विधायक जी की मार्फत राष्ट्र को अर्पित कर दी।\nविकास एक चिरंतन प्रक्रिया है। ऐसा योजना आयोग ने कहा है। ट्रक से भेजी जाने वाली शीशम की लकड़ी से शहर में कितना निर्माण-कार्य हुआ, कितने नए मुहल्लों और घरों का विकास हुआ, इस पर भी लिखा जा सकता है; पर, क्षमा करें, अभी मुझे उमरावनगर पर ही बहुत कुछ लिखना है।\nठाकुर साहब अब बड़े आदमी हैं। मधुमेह, रक्तचाप आदि से लैस। नपुंसकता भी आ जानी चाहिए। पर उनकी मूँछें, दिन पर दिन उनके चेहरे की मोहक उग्रता बढ़ाती चली जाती हैं। वे रईसी के इस दर्जे तक पहुँचने में अपनी आरंभिक दिनों का जिक्र नहीं करते हैं, पर उनकी ट्रांसपोर्ट यूनियन इस इलाके में इतनी ताकतवर कैसे बनी है, इसका जिक्र वे बिना लाग-लपेट करते रहते हैं।\n'"बुरी नजर वाले तेरा मुँह काला" यूँ ही नहीं लिखा है। ऐसा है मास्टर साहब, कि हमारी ओर जो भी बुरी नजर फेंकेगा, उसके लिए वह फोटो पहले ही बना दी गई है।'\nठाकुर साहब यह मेरे अध्यापक मित्र को, मेरी जानकारी के लिए सुना रहे थे।\n'मैंने तो कुछ किया नहीं, मास्टर साहब। आप जानते ही हैं, मेरी मूँछें देख कर बाहरी लोग मेरे बारे में कुछ भी सोचें, मैं झगड़ा फसाद से हमेशा दूर रहता हूँ। किसी के लिए कभी कोई बात नहीं कही, खरा खेल फरुख्खाबादी! पर आप खुद सोचिए, जब हमारी बसें और इक्के, और इक्के भी क्या, यहाँ से पच्चीस किलोमीटर तक जाते थे। वहाँ कस्बे से उमरिया की ओर आनेवाली बसों पर लोग भेड़ियाधसान में बैठते थे। तब कहीं शहर पहुँचते थे। हमने लाखों रुपए फूँक कर ये बसें चलाईं, फिर इकबाल मियाँ की बसें भी बढ़ीं, फिर वर्मा की बसें आईं। अब मुसाफिर यहाँ से खटाखट ढाई घंटे में शहर पहुँचता है।'\n'तब उमिरियावालों ने चलाए टेंपो। कब? जब हमारी यूनियन ने लाखों रुपए बसों पर फूँक दिए। तो तुम्हीं बताओ मास्टर साहब, टेंपो कैसे चलेंगे? चले? नहीं चले? हमने कुछ नहीं किया। यही इकबाल मियाँ ने घुड़क दिया। टेंपो वाले दुम दबा कर अपने-अपने बिलों में घुस गए।'\nअब मैंने पूछा, 'सरकारी बसें भी तो चली थीं।'\n'तो चलें। उन्हें कौन रोकता है? हुआ क्या कि स्कूली लड़कों ने एक बार दो बसें फूँक दी। सुनते हैं कि कोई बदकलाम ड्राइवर था। कहीं पिट गया। तो वे बसें बंद हो गईं। सरकार बस चलाए तो हम कैसे मना करेंगे? सरकारी ड्राइवर, खुद इस रूट पर नहीं चलना चाहते। झूठ-मूठ हमारी यूनियन को बदनाम करते हैं?'\n'सोचता हूँ, ये मूँछे मुँड़ा लूँ। बेमतलब लोग बदनाम करते हैं।' मैंने उन्हें मना किया, छतनार मूँछों का महत्व समझाया। वे आश्वस्त हुए।\nअध्यापक मित्र शरारत और खुशामद की मिली जुली-बोली में बोले, 'ठाकुर साहब, दिनवाली रेल तो आप लोगों ने बंद कराई है।'\nइस पर वे हँसे, 'यह तो हमें भी मालूम है। इकबाल मियाँ का करिश्मा है। सवेरे शहर से आने वाली गाड़ी यहाँ रुकती थी, वही गाड़ी शाम को शहर जाते वक्त रुकती थी। अचानक वह गाड़ी कैंसल हो गई है। कुछ लोग उड़ाते हैं कि इकबाल मियाँ रेलवे टाइम टेबल बनाने वालों को कुछ ले-दे आए हैं। शुबहा मुझे भी है। पर राम-कसम, हमारी यूनियन ने एक कौड़ी नहीं दी है। रेलवे को घाटा हो रहा था।'\nसवेरे मैं घूमता हुआ स्टेशन तक गया था। रमणीक स्थान था। चारों ओर घनी बागें। चिड़ियाँ इफरात में थीं। आदमजात दिखाई नहीं देता था। अब रात को शहर जाने वाली एक गाड़ी आती है, दो बजे रात को रुकती है। जो गाड़ी शहर से आती है वह तीन बजे रात को रुकती है। बसों पर बकरी, मुर्गी और इनसानों की मैत्री के लिए कोई खतरा रहा हो तो वह दूर हो चुका है।\nधर्म से धर्म बढ़ता है।\nचार-पाँच घंटे में शीशम का बड़े-से-बड़ा पेड़ कटा कर मुँह अँधेरे उसकी जगह पर ऊसर निकाल देना मामूली मेहनत का काम न था। इसके लिए एक अच्छे संगठन की जरूरत थी जो सरकस के कार्यकर्ताओं की तरह शेरों की उछल-कूद खत्म होते ही तोप की नली से जिंदा आदमी निकालने के लिए पलक झपकते स्टेज तैयार कर दे। ऐसा संगठन ठाकुर साहब ने तैयार कर लिया था। वह बसों और ट्रकों के विस्तार के साथ और भी सुदृढ़ हो गया था। इस संगठन ने भी उमरावनगर के विकास में 'कैटालिटिक एजेंट' का काम किया।\nइस संगठन के आठ प्रमुख सदस्य थे। उनमें से एक किसी दिन ज्यादा दारू पी कर अपने ही ट्रक के नीचे कुचल गया। दूसरा बिहार में कोयले की खदानों में काम करनेवाले एक यूनियन लीडर का अंगरक्षक बन गया। बाकी छ: के लिए जीविका का कोई दृश्य-श्रव्य साधन जरुरी था। उनके लिए सड़क के दूसरी ओर कुछ शानदार दुकानें बनवा दी गईं। खपरैल की पुरानी इमारतें तोड़ कर शीशम से अर्जित थोड़ी सी पूँजी का निवेश कर के इन दुकानों पर मदनानंद मोदक से ले कर डीजल के पंपिंग सेट तक बेचने की व्यवस्था हुई। उधर बाग में राम-जानकी का जो मंदिर बना, वह भी इसी पूँजी का फल है। उसके आगे बैंक की जो इमारत है, यह भी। घास चरते हुए खच्चर की पीठ तक पर जब आजकल बैंक की शाखा खुल जाती है तो उमरावनगर में बैंको को तो आना ही था। ठाकुर साहब ने वैसे इस बैंक की इमारत के लिए बैंक से ही कर्ज लिया था। पर सुनते हैं कि उस कर्ज को उन्होंने दूसरों के बीच कर्ज पर उठा दिया। उनके ब्याज की दर बैंक से तीन गुनी थी, पर वह कर्ज नहीं देते। इस तरह, जहाँ न जाय रवि, वहाँ गया कवि।\nधर्म से धर्म बढ़ा। दरअसल, इकबाल साहब ने जब बाग में मस्जिद बनवानी शुरु की तभी सामने की दूसरी बाग में मंदिर की नींव पड़ी। मस्जिद अभी पूरी हुई है, मीनारों की धुसलनी लाल ईंटो पर जो कीमती टाइल लगने हैं, वे अभी हैदराबाद से नहीं आए हैं। पर उनके ऊपर डमरु-जैसा लाउडस्पीकर का एंप्लीफायर पहले से लग गया है। उधर दूसरी ओर मंदिर से लगी हुई दो बीघा जमीन में स्वामी रघुबरदास का आश्रम फैला है। इसमें थोड़ी जमीन इकबाल मियाँ की भी थी। सांप्रदायिक सद्भाव कहिए, या अनेकता में एकता, या ठाकुर साहब के साथ की गिरोहबंदी, इकबाल मियाँ ने यह जमीन आश्रम को सौंप दी है।\nइस समय राम भगवान उर्फ स्वामी रघुबरदास, सिंहासन पर विराजमान हैं। आजानुबाहु, वृषस्कंध, व्यूढोरस्क, कोटि-मनोज-लजावन-हारेवाले राम से उनका हुलिया बिलकुल नहीं मिलता। देखने में वे गिरिस्ती की चट्टान के नीचे दबे, अधखाए, अधभूखे, थके-थकाए किसी देहाती कालेज के बड़े-बाबू जैसे लगते हैं जो कि वे कभी थे भी।\nलाल मखमली चँदोवे के नीचे, जिसमें चाँदी के चमकदार तारों से बेलबूटे सजा कर रघुवंशियों के दरबारे-आम की रौनक पैदा की गई है, एक दूसरे सिंहासन पर सियादुलारी बिराजी हुई हैं। राम भगवान ने उन्हें कालिज ही में पहचान लिया था, जब वे जिलेदार साहब की मदद से वहाँ हाई स्कूल में पढ़ने जाती थीं। सियादुलारी मूर्ति की तरह निश्चल बैठी है, सिर्फ साँवले-सलोने चेहरे पर बड़ी-बड़ी मदभरी आँखे स्थिर नहीं हो पा रही हैं।\nराम भगवान एक श्लोक बोलते हैं, फिर एक स्वरचित भजन गाने लगते हैं। सामने बैठा भक्त-समुदाय, जिसमें पीतांबरा बालिकाओं का बहुमत है, उस भजन की कड़ी को उठा लेता है।\nउधर लाउडस्पीकर पर अजान शुरु होती है।\nबी.डी.ओ. साहब ने बताया:\n'अभी तक सब ठीक है। ठाकुर साहब और इकबाल मियाँ के रहते झगड़े का डर नहीं। पर इनके बाहर चले जाने पर दो-तीन बार झमेला होते-होते बचा है। अब सुनते हैं, इन दोनों ने खुद पुलिस कप्तान से कहा है कि यहाँ सशस्त्र पुलिस की एक कंपनी तैनात कर दी जाए। ठाकुर साहब की कोठी के ऊपरी तल्ले खाली पड़े हैं। वे किसी छोटे घर में जा कर रहना चाहते हैं। कंपनी के लिए वे कोठी किराए पर उठाने को तैयार हो गए हैं। कंपनी कमांडर के रहने का इंतजाम इकबाल मियाँ कर देंगे।'\nमजहर मियाँ की भरत−भक्ति\nठाकुर साहब और इकबाल साहब के सद्भाव का मुख्य आधार पंचशील का वह शील रहा है जिसके अंतर्गत पड़ोसी राज्यों को एक-दूसरे की सीमा का सम्मान करना चाहिए। उमरावनगर के आसपास फैले जंगलों में चोरी और सीनाजोरी के सहारे चलनेवाली पेड़ों की कटाई की परंपरा बहुत पुरानी है। जंगलों की नाजायज कटाई पर वहाँ इकबाल मियाँ का एकाधिकार रहा है। पहले वे गाँव के पास एक उससे भी छोटे गाँव में भी रहते थे। बाद में, बिजली आ जाने पर, उन्होंने सड़क के किनारे लकड़ी चीरने के लिए मशीनें लगवा लीं। उसे फैक्टरी कहा जाने लगा और उसी से सटा कर उन्होंने अपना मकान भी बनवा लिया। सरकारी जंगल के एक छोर पर एक छोटा सा निजी जंगल था। वहाँ कुटिया डाल कर उनके छोटे भाई मजहर मियाँ भाई की सेवा करने लगे।\nठाकुर साहब ने सरकारी जंगल की लकड़ी पर कभी कुदृष्टि नहीं डाली। वह इकबाल मियाँ का काम था। खुद वे सड़क के किनारे वाले शीशमों पर तत्पर रहे। इस तरह लकड़ी का कारोबार करते हुए भी दोनों में कभी खटपट नहीं हुई। बाद में ट्रांसपोर्ट यूनियन में उनकी दोस्ती और भी पक्की हो गई।\nपहले भी मजहर मियाँ सरकारी जंगल से श्रद्धापूर्वक पेड़ कटवा कर बड़े भाई की फैक्टरी में भिजवाया करते थे। पर दूसरी कोठी में वन विभाग का प्रभाग खुलने के बाद इस कारोबार को सही दिशा मिल गई। पहले ही साल डिपो की लकड़ी की नीलामी राज्य में सबसे ऊँची कीमत पर टूटी। आखिरी बोली इकबाल मियाँ की थी। देखते-देखते सारे प्रदेश में वन-निगम का यह प्रभाग इतनी आमदनी देने लगा कि उसे देख कर बड़े-बड़े वन अधिकारी वन्य-प्राणियों की तरह चिंघाड़ने लगे। वहाँ के मैनेजर का टिकना मुश्किल हो गया। जैसे ही कोई मैनेजर वहाँ तैनात होता, पहली नीलामी के बाद ही उसका दफ्तर ऊँचे हाकिमों के बधाई-पत्रों से पट जाता, वनमंत्री 'योग्य अफसरों को प्रोत्साहन और निकम्मे अफसरों का सत्यानाश' की नई नीति के अंतर्गत उसे पुरस्कार देने की घोषणा करते और कुछ ही दिनों में तरक्की के साथ उसका तबादला कर दिया जाता। उमरावनगर के मैनेजर का पद इस प्रकार एक से एक घिनौने और नाकरा अफसरों की तरक्की की गारंटी बन गया। पर यह सब इकबाल मियाँ उर्फ ठेकेदार साहब की दरियादिली का फल था - यह और बात है कि दरिया में फल नहीं लगता।\nसड़क के किनारे जहाँ ठाकुर साहब के बहादुरों की आधुनिक दुकानें खत्म होती थीं, लकड़ी की चिराई के लिए आरा मशीनें और दरवाजा, खिड़की, चौखट आदि के निर्माण के तीन-चार नए कारखाने खुल गए थे। यह ठेकेदार साहब के आदमियों के थे। इनका प्रमुख व्यवसाय कायाकल्प का था। जी नहीं, ये ब्यूटी पार्लर-जैसी चीज नहीं थे। ये सिर्फ जंगल में चोरी से काटी हुई लकड़ी का कायाकल्प करके उसे नीलाम में खरीदी लकड़ी की हैसियत दे देते थे। कैसे? लकड़ी के बड़े-बड़े कुंदों को यह कारखाने पटरों, चौखटों दरवाजों, खिड़कियों आदि में बदल देते थे। फिर ट्रक पर जब यह सारा माल लद जाता तो, जैसे बाजार में बिकने वाले मसाले के पैकेट में पिसी धनिया के बीच घोड़े की सूखी लीद की पहचान नहीं हो सकती, यह जानना असंभव होता कि कौन लकड़ी चोरी की है और कौन सरकारी नीलामी की। ट्रक पर जाने वाली लकड़ी के कुंदों की तो रोक-टोक हो सकती थी, पर इन पैकेटों पर कोई पाबंदी मुमकिन न थी।\nइसीलिए ठेकेदार साहब वन-प्रभाग की नीलामी में सरकारी लकड़ी पर ऊँची-से-ऊँची बोली लगाते। वह लकड़ी उन्हें हर हालत में लेनी थी। उनके कारखाने में पहुँच कर उसकी हैसियत वही हो जाती जो उद्योगों के लिए कर्ज लेने में 'मार्जिन मनी' की होती है। इस लकड़ी के सहारे वे उससे नौ गुना वजन और आयतन तक की लकड़ी को जंगल के चोर-बाजार से दो मुश्त खाक-नुमा दरों पर खींच कर 'मेसर्स इकबाल हुसेन एंड ब्रोज, गवर्नमेंट क्रान्ट्रैक्टर ऐंड टिंबर मर्चेंट' की फर्म चमका रहे थे। जब तक उनकी आखिरी बोली के राकेट पर चढ़े हुए वन अधिकारी आपस में बधाइयाँ बाँटते तब तक जंगल का दूसरा टुकड़ा कट कर सीधे इन कारखानों में पहुँच जाता। वन-प्रभाग की समृद्धि का ग्राफ ऊपर उठते हुए जितना ही चमकता, उसी अनुपात से प्रभाग के पेंदे का सुराख चौड़ा होता जाता। पर अच्छाई यह है कि गतिशील अर्थ-व्यवस्था में सिर्फ ग्राफ देखा जाता है, पलट कर पेंदा नहीं देखा जाता।\nराष्ट्र निर्माण में ऊठाईगीरी की भूमिका\nमित्र के मकान तक पहुँचने वाली गली इतनी संकरी थी कि अगर कोई औरत मर्द आमने-सामने से निकल जाते तो इतने पर ही एक का बलात्कार, या दोनों का व्यभिचार के जुर्म में चालान हो सकता था। इस वक्त तो वहाँ कचरे और कीचड़ के पैबंद भी छितरे हुए थे। जैसे वे बिजली के नंगे तार हों, इस तरह उनको बचाते हुए मेरे मित्र दीवार के सहारे फुदक-फुदक कर सड़क तक आए, पीछे-पीछे मैं। हम लोग इकबाल मियाँ उर्फ ठेकेदार साहब उर्फ सत्ता पार्टी के स्थानीय अध्यक्ष की दावत खाने जा रहे थे। हम लोग आमंत्रण की पहली सूची में न थे, प्रदेश के वित्तमंत्री की सिफारिश पर बाद में शामिल किए गए थे।\nकंप्यूटर प्रशिक्षण आज खत्म हो गया था। वित्तमंत्री समापन भाषण देने आए थे। जलसे के मुख्य अतिथि थे राज्य मंत्री, प्रशासनिक सुधार और कोई ऐसा ही वैसा विभाग। कर्ता-धर्ता : बी.डी.ओ. साहब, दावत का मैदान : कोठी नंबर तीन का अहाता। दावत के प्रमुख आकर्षण : बकरा, मुर्गा, मछली। फिर मनोरंजन कार्यक्रम में ग्राम-गीत, बिरहा का प्रमुख विषय : बीस-सूत्री कार्यक्रम की गौरव-गाथा, रा-जी-ई-ई-वा-आ भइया का दीन-दुखियों से तीन पीढ़ी का लगाव।\nइधर जंगल के किनारे कुछ आदिवासी बसे हैं। बकरियों और मुर्गियों की आपूर्ति उनकी झोंपड़ियों से होती है। उस तरफ, जहाँ बहुत दूर पेड़ों के झुरमुट के पास एक छुद्र नदी बहती है, धीवरों के घर हैं। वहाँ से मछली आती है। ये चीजें इस इलाके में इफरात से मिलती है। नदी के किनारे चुवाई हुई कच्ची दारु भी। मछली या मुर्गा खरीदने पर दारु किफायती दर से मिल जाती है। कुल मिला कर खाने-पीने की सुविधा है, बशर्ते कि दाम देने का बूता हो। वह ठेकेदार साहब में है ही।\nवित्तमंत्री भारतीय पत्रकारिता को गैरजिम्मेदार और ओछी मानने के लिए मशहूर हैं। पर 'पाप को घृणा करो, पापी को नहीं' का सिद्धांत मान कर पत्रकारों को वे प्यार करते हैं। पत्रकारों में भी पत्रों के मुख्य संपादक और रिर्पोटर उनके प्यार और सत्कार के घड़े से छक कर पी सकते हैं। उप-संपादकों और दूसरे डेस्क अफसरों के लिए सिर्फ तलछट बचती है।\nवैसे तो मैं इसी तलछट सूँघनेवाली श्रेणी का था, पर वित्तमंत्री मुझे जानते थे। इसीलिए आमंत्रितों की पुनर्विचारित सूची में मुझे और मेरे मित्र को जगह मिल गई। पर दावत में मैंने पाया, पूरे मजमे में अकेला गैरसरकारी पत्रकार होने के नाते मैं हाशिएवाला अतिथि नहीं हूँ, मंत्री जी की मुस्कान की स्पॉटलाइट बार-बार मुझी पर पड़ रही है।\nदावत और ग्राम-वाम गीत-वीत के बाद और मंत्री जी के वापस जाने के पहले थोड़ी देर हम लोग इधर-उधर की हाँकने के लिए रुके। पर इधर-उधर की हाँकने में भी मंत्री तो राष्ट्र-निर्माण, गरीबी की रेखा, ग्राम-विकास आदि की बात करेगा ही। उसी के दौरान वित्तमंत्री ने उमरावनगर के चमत्कारी विकास का जिक्र किया, उस पर मेरा अनुमोदन माँगा, यह भी बताया कि जमीन न मिल पाने के कारण जो सिंचाई परियोजना यहाँ इतने साल से अधूरी पड़ी थी वह अब शीघ्र पूरी हो जाएगी।\n'तब तो उधरवाला वह बाजार जल्दी ही बन जाएगा' मैंने कहा।\n'वह तो बनेगा ही। यहाँ इतना स्टाफ आ कर रहेगा कि एक बड़े आधुनिक बाजार के बिना काम नहीं चलेगा।'\n'उधरवाला' बाजार मैं दो-तीन दिन पहले देख चुका था। अधूरी इमारतें पड़ी थीं, ईंट की दीवारों पर काई जमी थी। पता ही नहीं चलता था कि किसी पुरानी इमारत का खंडहर है, या नई की शुरुआत है, क्योंकि सिंचाई परियोजना चार साल पहले ठप हो गई थी। उसकी सीमेंट, लोहे और दूसरी सामग्री से गुप्ताजी नामक भट्टेवाले जितना बनवा सकते थे, बाजार का उतना भाग बनवा चुके थे। परियोजना के साथ बाजार का काम भी ठप हो गया था।\n'आप तो यहाँ कई दिन से हैं, यहाँ की जोरदार प्रगति और विकास को आपने खुद देखा है। देखिए, अखबारों में हत्या, बलात्कार और रहजनी आदि पर खूब छपता है, क्या इस पर कुछ नहीं लिखा जाना चाहिए? ग्रामीण अर्थशात्र में मैं आपकी रुचि जानता हूँ। लिखेंगे न?'\nवे और उनके लग्गू-भग्गू मुझे उत्साह से ताक रहे थे। मुझे कुछ सोचना नहीं था, पर सोचने का अभिनय करना जरुरी था। कुछ रुक कर, यह देखते कि मेरे श्रोताओं में इकबाल मियाँ और ठाकुर साहब आदि भी मौजूद है, मैंने मंत्री जी से अंग्रेजी में कहा, 'लिखना तो मैं जरूर चाहूँगा पर एक सैद्धांतिक गुथ्थी का हल मैं नहीं निकाल पाया हूँ। केंद्र में आपका वित्त मंत्रालय बार-बार दोहरी अर्थव्यवस्था, काला धन, कर चोरी, गबन, धोखेधड़ी आदि के खिलाफ जिहाद बोलने की घोषणा करता है; पर छोटे पैमाने पर यहाँ का अध्ययन करके मुझे लगता है कि राष्ट्र-विकास के सरकारी प्रयासों के साथ अगर इन प्रवृत्तियों का खुले तौर से जोड़ मिल जाए तो विकास की प्रक्रिया बहुत तेज हो जाएगी। अगर सार्वजनिक कार्यक्रम में चोरी और उठाईगिरी न चलती होती तो मुझे पूरा यकीन है कि उमरावनगर में अब तक चार-छ: सरकारी इदारे खुल जाने के बावजूद वह आज भी उन्हीं खपरैल की झोपड़ियों वाला गाँव बना होता और जो आज यहाँ मध्यवर्ग के अभिजात परिवार हैं, वे गरीबी की रेखा के नीचे घिसट रहे होते। ये कोठियाँ, ये कारखाने, ये समृद्ध दुकानें..।'\nअचानक ठाकुर साहब कुछ बोले और मैं सन्न रह गया। उन्होंने अंग्रेजी में कहा, 'आप हम सबको चोर और उठाईगीर बता रहे हैं?'\nजितनी भी रही हो, मैंने अपनी सारी शिष्टता उन पर उड़ेल दी, उन्हें ठंडा करने कि लिए अर्थशास्त्र के कुछ बड़े फिकरों का प्रयोग किया, ताकि उन्हें यकीन हो जाए कि बात गाली-गलौज की नहीं, ऊँचे सैद्धांतिक विश्लेषण की है। गलतफहमी के लिए उनसे माफी माँगी, कहा, 'जी नहीं, मैं दूसरी ही बात कर रहा हूँ। देश की राजधानी का उदाहरण लें। पिछले एशियाड में सैंकड़ों करोड़ रुपए लगा कर राजधानी का आधुनिकीकरण किया गया। उसी प्रकिया में हजारों छुटभैये, गरीबी की रेखा और निम्नवित्तीय वर्ग का बाड़ा तोड़ कर ऊपर उभर आए। उठाईगिरी से ही सही, अपनी कोठियों और बैंक लाकरों और नई मोटरों के बूते वे मध्यवर्ग में घुस चुके हैं। मैंने माना कि अगर चोरी और उठाईगिरी के तत्व सक्रिय न होते तो एक बड़ी सार्वजनिक धनराशि आपके हाथों उन्हीं के नियोजित कल्याण के काम आ सकती थी, पर उसमें वक्त लगता। यह भी तय न हो पाता कि सरकार की निगाह में उनका जो नियोजित कल्याण है, वह खुद उनकी निगाह में कल्याणकारी है या नहीं।'\nवित्तमंत्री बोले, 'मजाक आप अच्छा करते हैं, पर मजाक में भी यह न भूलिए कि आज भी देश के सैंतीस फीसदी लोग गरीबी की रेखा के नीचे हैं। और उनका चोरी और उठाईगिरी में विश्वास नहीं है।'\nमैंने कहा, 'नहीं है तो हो जाएगा। उमरावनगर से नई दिल्ली तक राष्ट्र-निर्माण के बाई-प्रोडक्ट के रूप में, मध्यवर्ग का जो एक पूरा समुदाय शुद्ध चोट्टेपन के आधार पर उभर रहा है। क्या यहाँ नदी किनारे बसने वाले मल्लाह नहीं जानते कि उनके लिए मछली−पालन के कर्ज की दलाली करके कोई भी ग्राम-विकास अधिकारी साल भर में लखपती बन सकता है।'\nमैंने मंत्री जी को लगभग पुचकारते हुए कहा, 'अब मान भी जाइए। घूसखोरी, फरेब, काले धंधे आदि के खिलाफ शोर न मचा कर अब इन धंधेवालों से समन्वय कर के कुछ दिनों के लिए एक सचमुच की समन्वित ग्राम-विकास परियोजना लागू हो जाने दीजिए। फिर देखिए, विकास कैसी तेजी से होता है।'\nमंत्री जी जोर से हँसे, बोले, 'आपका मस्खरापन कभी जाएगा नहीं। आप भ्रष्टाचार और चोरी के सिद्धांत पर राष्ट्र का निर्माण करना चाहते हैं?'\nइस बार मेरे मित्र ने पहली और अंतिम बात कही, 'जी नहीं, ऐसा नहीं है। आप लोगों की कृपा से राष्ट्र का निर्माण वास्तव में जिस तरह हो रहा है, हमारे दोस्त उसी प्रक्रिया को एक सैद्धांतिक आधार देने की कोशिश कर रहे हैं।'\nकुंभीपाक से असिपत्र की जोर\nलौटते में बकरियों और मुर्गों की सोहबत से बचना चाहता था। इसलिए मुँह-अँधेरे हम दोनों किसी इक्के के इंतजार में सड़क पर आ कर खड़े हो गए। ट्रान्सपोर्ट यूनियन ने रेल, सरकारी बस, टेंपो, टैक्सी आदि का जहाँ चक्का जाम किया था, वहीं इक्के वाले को टिक्-टिक् करते रहने की छूट दे रखी थी। पुरानी चीज है, अपने-आप कभी-न-कभी सड़ कर गिर जाएगी, ऐसी ही किसी धारणा के अनुसार जैसे लोग अपने पुराने छप्पर में आग नहीं लगाते, वैसे ही उन्होंने इक्के वालों के चौपट व्यवसाय में भी हस्तक्षेप नहीं किया था।\nज्यादा देर रुकना नहीं पड़ा। धुँधलके में दूर से दिखा तो नहीं, पर इक्के का आना सुनाई जरूर पड़ा। पास आने पर मित्र ने उसे रुकने को कहा। जवाब में इक्केवाले ने घोड़े को कोड़ा लगाया, ललकारा और इक्का तेजी से सड़क पर भागा। मित्र ने 'रुको, रुको' की आवाज लगाई, हम दोनों पीछे दौड़े भी, पर वह तब भी नहीं रुका।\nतब मित्र ने दहाड़ कर इक्केवाले को एक बड़ी फूहड़ गाली दी। 'रुक साले, नहीं तो…।' 'नहीं तो' जा तत्काल असर हुआ। इक्का रुक गया।\nमित्र ने जवाबतलब करना शुरु किया। इक्केवाले ने बताया कि इन लल्ली ने पूरा इक्का किराए पर ले रखा है, दूसरी सवारी नहीं बैठानी है। तब बात इक्के पर बैठी लल्ली पर आ गई, जिसे संक्षिप्त करते हुए लल्ली ने इक्केवाले से कहा, 'इन्हें बैठा लो और इक्का आगे बढ़ाओ।'\nइस तरह के इक्के को इधर खड़खड़ा कहते हैं। अगर इसके पहिए ठोस लकड़ी के हों और एक घोड़े की जगह दो बैल जुते हों तो इसे बैलगाड़ी भी कहा जा सकता है। मतलब यह कि उसमें दो आदमियों के फैल कर बैठने की गुंजाइश थी, यह और बात है कि लल्ली नामक सवारी, जब तक हम परिचित नहीं हो गए, बराबर सिकुड़ कर बैठी रही।\nपरिचित तब हुए जब कई किलोमीटर निकल जाने पर उन्होंने बुर्के का नकाब उलटा, 'इधर आसमान उलटा, उधर आफताब उलटा' वाली बात तो नहीं हुई, पर मैं वह चेहरा देखते ही अचकचा उठा। पर्दानशीन लल्ली कोई मुस्लिम महिला न थी, छँटते धुँधलके में मैंने पहचाना, वे सियादुलारी थीं।\nसार्वजनिक सभाओं में संभाषण के अभ्यास से उन्होंने संक्षिप्त, सधे ढंग से कहा, 'मेरा नाम फूलमती है।'\nधीरे-धीरे, अंग-संचालन का कम-से-कम इस्तेमाल करते हुए, उन्होंने बुर्का उतारा। उसे कायदे से तह करके एक झोले में रख लिया। उनके जिस्म पर इस समय पीली साड़ी न थी, न कत्थई ब्लाउज था। वे नाइलॉन की छापेदार साड़ी पहने थीं। साँवले रंग पर एकदम तो नहीं जम रही थी, पर उनकी उम्र में बुरी भी नहीं लग रही थी।\nमेरे दिमाग में कई सवाल थे, पर पूछने को एक भी न था। जवाब उन्होंने ही शुरु किया, 'बड़ा घिनौना आदमी है।'\nयह दिखाने को कि मैं समझ रहा हूँ, मैंने सिर हिलाया। वे बोली, 'आप बाहरी आदमी हैं, इसलिए आपसे कहने में कोई हर्ज नहीं। तीन किलोमीटर आगे चौराहा आएगा, वहाँ उमिरिया से शहर जानेवाली बसें मिलती हैं। हमें पहली बस मिल जाएगी।'\n'मैं भी उसी से शहर जा रहा हूँ।'\n'आप उससे मत जाइएगा। वहीं रुके रहिए। बाद वाली बस से जाइए।'\nइक्केवाले ने कहा, 'तुम चौराहे के पहले ही उतर जाना बाबूजी। कोई तुम्हें इनके साथ देखे, उससे फायदा क्या है?'\n'नुकसान ही क्या है।'\nफूलमती ने कहा, 'तब ठाकुर साहब और स्वामी जी महाराज के चेले मास्टर साहब को तंग करेंगे। समझेंगे, मैं आप दोनों के कहने पर वहाँ से भागी हूँ।'\n'आप भाग रही हैं?'\nइसका उन्होंने तुरंत कोई जवाब नहीं दिया। इक्केवाला बोला, 'इनके बापू शहर में बीमार पड़े हैं। उनका और कोई नहीं है। स्वामी जी महाराज इन्हें वहाँ जाने नहीं देना चाहते।'\n'जिलेदार साहब अभी जिंदा हैं?'\nयह बेवकूफी भरा सवाल था। पर मेरे लिए एक बड़ा स्वाभाविक था। उनकी पुरानी कथाएँ, एक मल्लाह बेवा से उनके नाते-रिश्ते सुनते-सुनते मैं उन्हें इतिहास पुरुष मान बैठा था।\nफूलमती ने तमक कर कहा, 'जिंदा नहीं तो क्या मर गए?' आप यही चाहते हैं?\nक्षमायाचना में मैंने सिर नीचा कर लिया। उन्होंने सहज बन कर कहा, 'बापू शहर में रहने लगे थे। मैं भी वहीं पढ़ती थी। अम्मा उमरावनगर में ही रही। साल-भर बहुत बीमार रहीं। पेट में शूल उठा करता था, संग्रहणी, बुखार - न जाने क्या-क्या? अब बाबू को भी यही रोग लगा है।'\nकुछ कहना था, इसलिए पूछा, 'तो बापू की देखरेख के लिए जा रही हैं?'\nइस बार इक्केवाला भड़का, बोला, 'इन्हें जाना तो था ही। स्वामी जी महाराज इनकी जगह एक दूसरी सियादुलारी ला रहे हैं। तुमने वहाँ देखा होगा बाबूजी, एक गोरी-गोरी चमकुल सी जनाना आगे बैठी रहती हैं। स्वामी जी अब कहने लगे हैं कि 'सियादुलारी साँवले रंग की नहीं हो सकती।'\n'तब स्वामी जी इन्हें जाने क्यों नहीं देना चाहते?'\n'स्वामी जी हैं। अपनी लीला आप जानें।'\nचौराहे के कुछ पहले ही मैं उतर गया। उतरते-उतरते पूछा, 'यहाँ कोई स्वामी जी का चेला मिला गया तो?'\n'यहाँ मुझे डर नहीं है। राकेश भाई यहाँ पहले ही आ गए हैं।'\n'हमारी युवा पार्टी के अध्यक्ष है न जो, वही। आप नहीं जानते? बहुत बड़े युवा नेता हैं।'\nचिड़ियाँ चहकने लगी थीं, पर किसी की भी चहक अब फूलमती-जैसी न थी। मैंने इक्के पर हाथ रख कर उसे रोके रक्खा, मेरी सुन्न जिज्ञासाएँ जाग उठी थीं।\n'तो बापू के साथ रहते हुए आप राकेश भाई के साथ काम करेंगी?'\n'पढ़ूँगी और काम करूँगी। राकेश जी भाई कहते हैं, मैं बोल बहुत अच्छा लेती हूँ। पहाड़ों पर एक युवा-कैंप लगने वाला है। राकेश भाई कहते हैं, वहाँ मुझे कैंप में अधातम पर लेक्चर देने होंगे।'\n'अधातम पर। भौतिक जगत निस्सार है न?'\nउन्हें नमस्कार करके इक्के को आगे बढ़ जाने दिया। इच्छा हुई थी, एक बार आगाह करूँ, उस निस्सार भौतिक जगत व्यवस्था के बारे में समझाऊँ जिसमें एक मल्लाह बेवा एक भद्रपुरुष का आसरा पा कर भी यतीम की तरह शायद नासूर से बिना इलाज मरी है, जिसमें उसकी लड़की उससे भी ज्यादा भयानक एक सामाजिक नासूर का शिकार हो रही है। पर उसका न समय था, न मेरी उस बात का कोई श्रोता ही था। फिर भी, अब कल रात की मेरी बातचीत का एक जवाब सवाल की शक्ल में ऊपर उभरने लगा : चोरी और उठाईगीरी की व्यवस्था कुछ दिनों के उस विकास की झलक भले ही दिखा दे जो मध्यमवर्गियों का स्वर्ग है, पर उसमें फूलमती की जगह कहाँ पर होगी?\nपुराणों में कुंभीपाक मवाद और मज्जा से भरा हुआ एक नरक है, एक दूसरा नरक असिपत्र है जहाँ राह में खड़े पेड़ों पर तलवारों की पत्तियाँ होती हैं और वे पग−पग पर देह में घाव करती हैं। शरत्काल की इस सुनहरी सुबह में मेरा मन तब उसके लिए भारीपन महसूस करने लगा जिसकी राकेश भाई चौराहे पर राह देख रहे हैं, जो कुंभीपाक से छूटते ही असिपत्र की ओर बढ़ने लगी हैं। उमरावनगर का विकास चाहे वित्तमंत्री के सिद्धांतों से हो, चाहे इकबाल मियाँ की व्यवहार बुद्धि से, इन नरकों की सत्ता पर उसका कोई असर नहीं पड़ेगा। फूलमती को याद करके मुझे लगा, ये दोनों विकास-तंत्र यहीं एक साथ मुँह के बल गिरते नजर आते हैं।\n"http://www.gadyakosh.org/gk/index.php?title=उमरावनगर_में_कुछ_दिन_/_श्रीलाल_शुक्ल&oldid=16411" से लिया गया\nइस पृष्ठ का पिछला बदलाव3दिसम्बर 2012 को 12:38 बजे हुआ था।\nयह पृष्ठ 4,920 बार देखा गया है।


थर्मामीटर क्या है, आविष्कार व उपयोग Thermometer In Hindi - Knowledge Dabba\nHome » History » थर्मामीटर क्या है, आविष्कार व उपयोग Thermometer In Hindi\nJune 27, 2020 August 24, 2019 by Knowledge Dabba\nइस पोस्ट What Is Thermometer In Hindi में थर्मामीटर का आविष्कार किसने किया, उपयोग और थर्मामीटर क्या है, इन प्रश्नों के उत्तर जानने का प्रयास करेंगे। थर्मामीटर तापमान को मापने के लिए उपयोग किया जाता है। चाहे बुखार में शरीर का ताप मापन हो या किसी भी जगह का तापमान मापन हो, थर्मामीटर जरूरी है। तो आइए दोस्तों, थर्मामीटर क्या है (Thermometer In Hindi) और थर्मामीटर का आविष्कार किसने किया पर बात करते है।\nथर्मामीटर या तापमापी क्या है What Is Thermometer In Hindi\nथर्मामीटर के प्रकार Thermometer Types In Hindi\nथर्मामीटर का आविष्कार Thermometer Ka Avishkar Kisne Kiya\nथर्मामीटर (Thermometer) कांच की बनी एक नलिका होती है। इस नलिका के अंदर पारा भरा होता है। पारा को मर्करी भी कहते है। इसे हिंदी में तापमापी भी कहते है जिसका अर्थ तापमान का मापन होता है। इस धातु की खासियत यह होती है कि गर्मी पाकर पारा फैलता है। इस कांच की बनी नलिका पर बाहर की तरफ नम्बर्स बने होते है। ये नम्बर्स पैमाना कहलाते है जो फारेनहाइट या सेल्सियस है।\nइस उपकरण की नलिका का निचे का भाग थोड़ा मुड़ा हुआ होता है। इस नलिका के अंदर एक पानी का बुलबुला भी होता है जो पारे को उतरने से रोकता है। सामान्य शब्दो में कहे तो थर्मामीटर प्रदार्थ के उष्मीय प्रसार पर कार्य करते है। प्रदार्थ यानीकि पारे का आयतन तापमान बढ़ने पर बढ़ता है। प्रदार्थ का आयतन ताप के समानुपाती होता है।\nदो प्रकार के थर्मामीटर वर्तमान में इस्तेमाल किये जाते है। एक थर्मामीटर में Contact या स्पर्श करके किसी भी वस्तु के तापमान का पता लगाते है। इस प्रकार के थर्मामीटर का उपयोग बुखार मापने में करते है। थर्मामीटर का एक हिस्सा मुंह में जीभ के नीचे दबाकर शरीर का तापमान मापते है। इस प्रकार के थर्मामीटर में पारा ऊपर की तरफ चढ़ता है जिससे तापमान मापा जाता है। इसे एनालॉग थर्मामीटर भी कहते है।\nदूसरे प्रकार के थर्मामीटर वातावरण के तापमान को मापने का काम करते है। इस प्रकार के थर्मामीटर में सेंसर लगे होते है जो तापमान का मापन करके LED स्क्रीन पर डिस्प्ले करते है। मापा गया तापमान डिजिटल फॉर्म में दिखाया जाता है। इसे डिजिटल थर्मामीटर कहते है।\nथर्मामीटर (Thermometer) का आविष्कार वर्ष 1596 में गैलीलियो गैलिली ने किया था। उन्होंने ही सर्वप्रथम गर्मी या ताप को मापने के लिए यह उपकरण बनाया था। संतोरियो नामक वैज्ञानिक ने इस उपकरण पर संख्यात्मक पैमाना बनाया था। इन्हें आधुनिक थर्मामीटर का जनक भी मानते है।\nमर्करी भरा हुआ थर्मामीटर का आविष्कार वर्ष 1714 में जर्मनी के ग्रेबियल फारेनहाइट नामक वैज्ञानिक ने किया था। उन्होंने पानी के बर्फ बनने और उबलने वाले बिंदुओं को 180 डिग्री में विभाजित किया। वर्ष 1742 में ऐंडर सेल्सियस वैज्ञानिक ने सेल्सियस पैमाने का आविष्कार किया था।\nगैलीलियो ने जिस उपकरण का आविष्कार किया था, उसे थर्मामीटर कहना उचित नही होगा क्योंकि उसमें मापन पैमाना नही था। इसलिए इस उपकरण को थर्मोस्कोप कहते है। यह थर्मोस्कोप केवल तापमान का अंतर बताता था। पहला आधुनिक चिकित्सा में इस्तेमाल होने वाला थर्मामीटर सर थॉमस एलबट्ट ने वर्ष 1867 में बनाया था।\nथर्मामीटर का आविष्कार (Thermometer Ka Avishkar) मानव विज्ञान में क्रांतिकारी सिद्ध हुआ है। इसी के कारण शरीर के तापमान का स्तर ज्ञात करना आसान हुआ जिससे बुखार का सही इलाज संभव हुआ। वातावरण का तापमान पहले ज्ञात करना सम्भव नही था लेकिन आज आसानी से किसी भी जगह का तापमान मालूम किया जा सकता है।\nNote – इस पोस्ट Thermometer In Hindi में थर्मामीटर का आविष्कार (Thermometer Ka Avishkar Kisne Kiya) की जानकारी कैसी लगी। यह आर्टिकल “Thermometer Information In Hindi” पसंद आया हो तो इसे शेयर भी करे।\nTags History, Science, Thermometer\n3 thoughts on “थर्मामीटर क्या है, आविष्कार व उपयोग Thermometer In Hindi”\nThis Article is Very helpful to increase my knowledge about thermometer.\nIt’s very useful knowledge about thermometer. Kelvin scale was given by the name of scientist Lord Kelvin.


वाजिद खान की पारसी पत्नी का ससुराल पर जबरन धर्म परिवर्तन करवाने का आरोप, कंगना ने ट्वीट कर पीएमओ से पूछा - NEWSWING\nमैं प्रधानमंत्री मोदी से पूछना चाहती हूं कि अल्पसंख्यक लोग जो ड्रामा नहीं करते, किसी का सिर कलम नहीं करते, दंगे और धर्म-परिवर्तन नहीं करते, उन्हें हम कैसे सुरक्षित रखें?\nNewDelhi : दिवंगत संगीतकार वाजिद खान की पत्नी कमलरुख ने आरोप लगाया है कि वाजिद के देहांत के बाद उनके ससुराल वाले जबरदस्ती इस्लाम धर्म कबूलने के लिए कह रहे हैं. कमलरुख ने अपने इंस्टाग्राम हैंडल पर एंटी कन्वर्जन लॉ पर लंबा पोस्ट लिखा है. बता दें कि 1 जून 2020 को लंबी बीमारी के बाद वाजिद खान का निधन हुआ था. वाजिद के निधन के बाद उनकी पत्नी कमलरुख ने उनके परिवार पर आरोप लगाया है कि वे उनका जबरन धर्म परिवर्तन कराने की कोशिश कर रहे है.\nपारसी अल्पसंख्यक हैं, वह देश पर कब्जा करने नहीं आये थे\nवाजिद की पत्नी पारसी हैं और वाजिद मुस्लिम थे. वाजिद का परिवार चाहता है कि वे मुस्लिम धर्म अपना लें, जिसका विरोध करते हुए कमलरुख ने उनके परिवार उत्पीड़न समेत आरोप लगाये हैं इस मामले में अब अभिनेत्री कंगना रणौत ने अपनी प्रतिक्रिया जाहिर की है. कंगना ने ट्वीट कर सीधा पीएमओ से सवाल पूछा है.\nकंगना ने लिखा. इस देश में पारसी अल्पसंख्यक हैं. वह देश पर कब्जा करने नहीं आये थे. वह यहां तलाश में आये थे और उन्होंने बहुत आराम से भारत माता का प्यार मांगा था. इनकी छोटी सी जनसंख्या ने हमारे देश की सुंदरता, वृद्धि और आर्थिक मामलों में बहुत बड़ा योगदान दिया है.\nकमलरुख मेरे दोस्त की विधवा हैं जिन्हें परेशान किया जा रहा है\nकंगना ने कहा कि कमलरुख मेरे दोस्त की विधवा हैं जिन्हें परिवार द्वारा परेशान किया जा रहा है. मैं प्रधानमंत्री मोदी से पूछना चाहती हूं कि अल्पसंख्यक लोग जो ड्रामा नहीं करते, किसी का सिर कलम नहीं करते, दंगे और धर्म-परिवर्तन नहीं करते, उन्हें हम कैसे सुरक्षित रखें? पारसियों की कम होती संख्या भारत के कैरेक्टर के बारे में बड़ा खुलासा करती है.\nकंगना ने एक अन्य ट्वीट में कहा- मां का वो बच्चा जो सबसे ज्यादा ड्रामा करता है उसे अटेंशन और फायदे मिलते हैं. और जो ये सब पाने के लायक है उसे कुछ नहीं मिलता. हमें सोचने की जरूरत है.\nबता दें कि कमलरुख ने अपने पत्र में लिखा था कि मैं पारसी थी और वे मुस्लिम थे. हम यूं समझ लीजिए कि कॉलेज स्वीटहार्ट्स थे. यहां तक कि जब हमने शादी की तो स्पेशल मैरिज एक्ट के अंतर्गत की थी. मैं इस पर अपना अनुभव बताना चाहती हूं कि किस तरह से मुझे इंटरकास्ट मैरिज करने के बाद धर्म के आधार पर भेदभाव का सामना करना पड़ रहा है.


Reduce highway & expressway speed limit to 80 KMPH from 120: High Court हाईवे और एक्सप्रेसवे की गति सीमा 120 से घटाकर 80 किमी प्रति घंटे की जाए: उच्च न्यायालय\nहाईवे और एक्सप्रेसवे की गति सीमा 120 से घटाकर 80 किमी प्रति घंटे की जाए: उच्च न्यायालय हाईवे और �...\nहाईवे और एक्सप्रेसवे की गति सीमा 120 से घटाकर 80 किमी प्रति घंटे की जाए: उच्च न्यायालय\nआपने सुना होगा कि केंद्र सरकार ने एक अधिसूचना जारी की जिसमें कहा गया कि राजमार्गों पर गति सीमा 100 किमी प्रति घंटे से बढ़ाकर 120 किमी प्रति घंटे की जानी चाहिए। वह अधिसूचना 2018 में जारी की गई थी। अब, मद्रास उच्च न्यायालय ने उस अधिसूचना को वापस ले लिया है और कहा है कि एक्सप्रेसवे पर गति सीमा 100 किमी प्रति घंटे से घटकर 80 किमी प्रति घंटे होनी चाहिए।\nअदालत भारतीय सड़कों पर होने वाली अधिकांश दुर्घटनाओं के लिए ओवरस्पीडिंग को जिम्मेदार ठहराती है। उन्होंने अधिकारियों को5अगस्त 2014 को जारी पिछली अधिसूचना के अनुसार गति सीमा पर वापस लौटने का भी निर्देश दिया। पिछली अधिसूचना में कहा गया था कि राजमार्गों पर भी गति सीमा 80 किमी प्रति घंटे होनी चाहिए।\nन्यायमूर्ति एन किरुबाकरण (सेवानिवृत्त होने के बाद) और न्यायमूर्ति टीवी थमिलसेल्वी की खंडपीठ ने कहा, “जब सड़क दुर्घटनाओं का एक प्रमुख कारण ओवरस्पीडिंग है, तो यह नहीं पता है कि सड़क के बुनियादी ढांचे और इंजन प्रौद्योगिकी में सुधार से दुर्घटनाओं में कमी कैसे आएगी।” पीठ ने गति सीमा को लेकर केंद्र सरकार की ओर से जारी अधिसूचना को मानने से इनकार कर दिया. केंद्र सरकार के अनुसार, गति सीमा एक विशेषज्ञ समिति द्वारा निर्धारित की गई थी जिसने इंजन प्रौद्योगिकी के साथ-साथ बुनियादी ढांचे में सुधार पर विचार किया था।\nइसके बजाय, अदालत ने कहा, “वास्तव में, बेहतर इंजन तकनीक हमेशा अनियंत्रित गति का कारण होगी और इससे अधिक दुर्घटनाएं होंगी।” कोर्ट ने यह भी कहा कि अधिकारियों को अब कानून तोड़ने वालों को पकड़ने के लिए अधिक आधुनिक उपकरणों का उपयोग करना शुरू करना चाहिए। अधिकारियों को तेज गति वाले वाहन को पकड़ने के लिए स्पीड गन, स्पीड इंडिकेशन डिस्प्ले और ड्रोन का इस्तेमाल करना चाहिए और फिर चालक को दंडित किया जाना चाहिए।\nकोर्ट ने कहा, ‘सड़क यातायात नियमों का उल्लंघन करने वालों को कानून के मुताबिक सख्त सजा दी जानी चाहिए। हाई स्पीड इंजन वाले वाहनों को इस तरह से कैलिब्रेट किया जाना चाहिए कि वाहन अनुमत गति सीमा से अधिक न हो, ”यह सब एक महिला दंत चिकित्सक की सुनवाई के दौरान किया गया था, जो एक सड़क दुर्घटना के कारण 90 प्रतिशत विकलांगता को झेलती थी। कोर्ट ने मुआवजे की राशि को एक लाख रुपये से बढ़ा दिया है। 18.4 लाख से रु. 1.5 करोड़। हादसा 2013 में हुआ था जब वह दोपहिया वाहन चला रही थी और तेज रफ्तार वाहन चलाते समय एक MTC बस ने उसे टक्कर मार दी।\nनितिन गडकरी ने अधिकारियों से गति सीमा बढ़ाने को कहा\nजुलाई में, एक समीक्षा बैठक के दौरान, केंद्रीय सड़क परिवहन और राजमार्ग मंत्री नितिन गडकरी ने सुझाव दिया कि सड़क की श्रेणी के आधार पर गति सीमा को 20 किमी प्रति घंटे तक बढ़ाया जाना चाहिए। उन्होंने अपने मंत्रालय के अधिकारियों से गति सीमा में बदलाव करने को कहा।\nनितिन गडकरी भी गति सीमा को एकरूपता देना चाहते थे ताकि छोटे हिस्सों में गति सीमा कम बदल जाए। वर्तमान में, राजमार्गों की गति सीमा 100 किमी प्रति घंटा है जबकि एक्सप्रेसवे पर गति सीमा 120 किमी प्रति घंटे है। यह कहने के बाद, राज्य पुलिस अपने क्षेत्रों के लिए गति सीमा को बदलने के लिए अधिकृत है। इस वजह से अलग-अलग राज्यों में अलग-अलग नेशनल हाईवे की अलग-अलग स्पीड लिमिट होती है। Gadkari ने यह भी कहा कि यह दुर्भाग्यपूर्ण है कि मल्टी-लेन राजमार्गों पर 40 किमी प्रति घंटे से अधिक चलने के लिए यात्रियों पर जुर्माना लगाया जा रहा है।\nMahindra Thar को टक्कर देने के लिए नई Force Gurkha: अब आधिकारिक तौर पर खुलासा किया गया »


Computer GK In Hindi PDF - Computer GK Question - Computer GK - JMD Study\nComputer GK In Hindi PDF – Computer GK Question – Computer GK\nComputer GK In Hindi PDF : कंप्यूटर से सम्बन्धित वो सभी समान्य ज्ञान के सवाल जो बहुत ही महत्वपूर्ण है और सभी प्रकार की प्रतियोगी परीक्षा के लिये उपयोगी हैं। सभी प्रकार की प्रतियोगी परीक्षा जैसे SSC, IBPS Clerk, IBPS PO, RBI, TET, CTET, UPSC इत्यादि में पूछे गए कंप्यूटर का GK Questions का संग्रह ।\nComputer GK In Hindi PDF कंप्यूटर से संबन्धित सामान्य ज्ञान | कंप्यूटर जीके क्वेश्चन | कंप्यूटर जीके\n151. प्रोग्राम में त्रुटि जिससे गलत या अनुपयुक्त परिणाम उत्पन्न होते हैं, उसे क्या कहते हैं ?\n(C) यूनिट प्रॉब्लम\n(D) प्रोग्रामिंग एरर\n152. सॉफ्टवेयर का प्राथमिक उद्देश्य डाटा को किसमें बदलना है ?\n153. सॉफ्टवेयर कोड में त्रुटियां ढूंढने की एक प्रक्रिया है ?\n154. कंप्यूटर की भौतिक बनावट कहलाती है ?\n155. DOS का पूरा नाम क्या है ?\n(A) डिस्क ऑपरेटिंग सिस्टम\n(B) डिस्क ऑफ सिस्टम\n156. इसमें विषम शब्द है ?\n157. यूनिक्स का विकास कब हुआ ?\n158. यूनिक्स की मुख्य भाषा है ?\n159. कंप्यूटर में काम करने के लिए किस सॉफ्टवेयर का प्रयोग किया जाता जाता है ?\n160. कौन-सा सॉफ्टवेयर कंप्यूटर के हार्डवेयर को नियंत्रित करता है ?\n161. कम्पाइलर कंप्यूटर की किस प्रकार की भाषा है ?\n(A) निम्नस्तरीय भाषा\n(B) उच्चस्तरीय भाषा\n(C) पास्कल भाषा\n162. कंप्यूटर में उपयोग के लिए बाजार में बिकने वाले प्रोग्राम को क्या कहते हैं ?\n163. यूनिक्स की विशेषताएँ क्या है ?\n(B) केन थामसन\n(C) रमावर्त कैथरीन\n(D) रॉर्ड फेन्सन\n164. कंप्यूटर की असेम्बली भाषा में लिखे गये प्रोग्राम को मशीन भाषा में बदलने का काम करता है ?\n165. हार्डवेयर और सॉफ्टवेयर के बीच संबंध बनाने की तकनीक या सुविधा को क्या कहा जाता है ?\n166. प्रोग्रामिंग भाषा में लिखे गये मूल प्रोग्राम को क्या कहा जाता है ?\n(A) यूथ प्रोग्राम\n(B) फर्म प्रोग्राम\n(C) स्त्रोत प्रोग्राम\n167. किस ऑपरेटिंग सिस्टम में उपयोगकर्ता एक साथ कई कंप्यूटर ऑपरेट कर सकते हैं ?\n(A) एम. एस. डॉस\n168. ओरेकल (Oracle) है ?\n(B) डाटाबेस सॉफ्टवेयर\n(C) शब्द संसाधक सॉफ्टवेयर\n169. टैली (Tally) सॉफ्टवेयर का प्रयोग किया जाता है ?\n170. C.D.A का तात्पर्य है ?\n(A) कंप्यूटर एल्गोरिथम फॉर डिजाइन\n(B) कंप्यूटर एडेड डिजाइन\n(C) कंप्यूटर एप्लीकेशन इन डिजाइन\n171. रिज्यूमे बनाने के लिए किस सॉफ्टवेयर का उपयोग किया जाता है ?\n172. MS-Word किसका उदाहरण है ?\n(D) रनिंग प्रोग्राम\n173. किसी प्रोग्राम के मानव द्वारा पठनीय वर्शन को क्या कहा जाता है ?\n(A) प्रोग्राम कोड\n(B) सोर्स कोड\n(C) ह्यूमन कोड\n174. एक बार में एक स्स्टमेंट को कन्वर्ट और एक्जीक्यूट करता है ?\n175. पहले से चल रहे कंप्यूटर को रीस्टार्ट करना क्या कहलाता है ?\n176. POST का पूरा नाम क्या है ?\n(A) Program On Self Test\n(B) Program On System Test\n(D) Power On System Test\n177. लाइनेक्स किस किस्म का सॉफ्टवेयर है ?\n(A) ओपन सोर्स\n(D) हिडेन टाइप\n178. जब एक कंप्यूटर में दो प्रोसेसर लगाए जाते हैं, तो उसे क्या कहते हैं ?\n(A) पैरेलल प्रोसैसिंग\n(B) डबल प्रोसैसिंग\n(C) डुप्लिकेट प्रोसैसिंग\n(D) सीक्वेंशियल प्रोसैसिंग\n179. मेनफ्रेम या सुपरकंप्यूटर में एक्सेस के लिए यूजर्स अक्सर क्या उपयोग करते हैं ?\n180. किस टोपोलोजी में नेटवर्क कंमपोनेंट एक ही केबल से कनेक्ट किए जाते हैं ?\n181. नियमों का एक सेट है ?\n182. उस नेटवर्क टोपोलोजी का क्या नाम है, जिसमें प्रत्येक संभावित नोड में द्विदिशीय कड़ियाँ हैं ?\n183. किसका लघु रूप है ?\n(A) लार्ज एरिया नेटवर्क\n(B) लोकल एरिया नोड्स\n(D) लोकल एरिया नेटवर्क\n184. टिपिकल नेटवर्क में सबसे शक्तिशाली कंप्यूटर है ?\n(A) नेटवर्क सर्वर\n(C) नेटवर्क स्विच\n185. वेब पेज का एक वर्ड जिसे क्लिक करने पर दूसरा डाक्यूमेन्ट खुलता है, उसे क्या कहते हैं ?\n186. ई-मेल भेजते समय किस लाइन में संदेश की विषय वस्तु के बारे में बताया जाता है ?\n187. अनसॉलिसिटेड-ई-मेल को क्या कहते हैं ?\n188. भारत की पहली राजनीतिक पार्टी जिसने इंटरनेट पर अपना वेबसाइट बनाया ?\n(C) राष्ट्रिय जनता पार्टी\n189. भारत में सर्वप्रथम किस राज्य ने इंटरनेट पर टेलीफोन डायरेक्टरी उपलब्ध कराई है ?\n190. HTML का पूरा नाम क्या है ?\n191. निम्नलिखित में से इंटरनेट किसके द्वारा चलाया जाता है ?\n(C) Inter NIC\n192. जो डिवाइस दो या दो से अधिक नेटवर्कों को जोड़ता है उसे क्या कहा जाता है ?\n193. HTTP का उपयोग करती है ?\n194. w.w.w प्रोटोकॉल का उपयोग करता है ?\n195. कोई वेबसाइट एक्सेस करने पर सबसे पहले जो पेज या मेन पेज दिखाई पड़ता है उसे क्या कहते हैं ?\n196. कंप्यूटर को इंटरनेट में जोड़ने में मदद करता है ?\n(A) नेट फिट\n197. ‘org’ का संबन्ध किस क्षेत्र से है ?\n198. .com डोमेन का संबंध है ?\n199. भारत में इंटरनेट की सुबिधा कब से प्रारंभ हुई थी ?\n200. वेबसाइट का एड्रेस निम्नलिखित में से कहलाता है ?\n(B) User Address


पहले युवक ने की पत्नी और4बच्चों की हत्या, और फिर... > Ujjawal Prabhat | उज्जवल प्रभात\nउदयपुर के खेरवाड़ा थाना इलाके के रोबिया गांव में एक व्यक्ति ने अपनी पत्नी और4बच्चों की हत्या करने के बाद आत्महत्या कर ली. देर रात हुई इस घटना की जानकारी पुलिस को शुक्रवार सुबह मिली. जानकारी मिलने पर पुलिस के आला अधिकारी मौके पर पहुंचे और मामला दर्ज किया.\nप्राथमिक जानकारी के आधार पर सामने आया कि बीती रात पति-पत्नी में किसी बात को लेकर कहासुनी हुई थी और उसके बाद गुस्से में पति ने अपनी पत्नी और चार बच्चों, जिसमें दो लड़कियां और दो लड़के शामिल हैं, की धारदार हथियार से हत्या कर दी.\nइस घटना का पता लोगों तब लगा, जब रोबिया गांव के लोगों ने एक पेड़ से युवक का शव लटके देखा. जब लोग उसके घर इस घटना की जानकारी देने पहुंचे तो वहां मकान के बाहर ताला लगा हुआ था. लेकिन घर के बाहर बह रहे खून के सूखने के निशान थे. फिर इसकी जानकारी ग्रामीणों ने पुलिस को दी.\nमौके पर पहुंची पुलिस ताला तोड़कर घर में घुसी तो वहां का मंजर दिल दहलाने वाला था. घर के अंदर फांसी लगाने वाले युवक की पत्नी तथा चार मासूम बच्चों के रक्तरंजित शव पड़े हुए थे. उनकी हत्या धारदार हथियार से गला काटकर की गई थी.


कॉंमेडी के बादशाह कपिल शर्मा की बिगड़ी सेहत, 1 दिन में खा रहे हैं 23 गोलियां\nकपिल को काफी ज्यादा मुसीबतों ने घेर रखा है. ऐसा लग रहा है कि ये पल कपिल की जिंदगी के सबसे कठिन और बुरे पल हैं. विवाद है जो कपिल का पीछा नहीं छोड़ रहे है. इसी बीच कपिल की सेहत को लेकर भी एक खबर सुनने में आई है. सूत्रों की माने तो कपिल अपनी सेहत में सुधार के लिए दवाइयों का हैवी डोज़ ले रहे है. ऐसा सुनने में आया है कि कपिल एक दिन में करीब 23 दवाइयों का सेवन कर रहे हैं.\nदरअसल कपिल अपने सामने आई सभी मुश्किलों से काफी ज्यादा परेशान हो गए हैं. इसी के चलते वो बहुत ज्यादा तनाव में है जिसका सीधा असर उनकी सेहत पर पड़ा है. सूत्रों की माने तो दर्शकों को कपिल के नए शो ‘फैमिली टाइम विद कपिल शर्मा’ का फॉर्मेट पसंद नहीं आया. कपिल लगातार शो की शूटिंग भी कैंसिल करते रहे. उनके इस अनप्रोफेशनल रवैये को देखते हुए चैनल ने कपिल के शो को एक महीने के लिए सस्पेंड कर दिया है. इतना ही नहीं अब तो शो के प्रोड्यूसर्स भी कपिल से कॉन्ट्रैक्ट खत्म करने की सोच रहे है.\nआपको बता दें कपिल का शो 25 मार्च को शुरू हुआ था. अब तक शो के केवल3ही एपिसोड टेलीकास्ट हुए है इसी बीच चैनल ने शो को बंद कर दिया है. खैर अब तो ये आने वाला वक्त ही बताएगा कि कपिल अपने व्यव्हार में सुधार कर वापिस पर्दे पर कब लौटेंगे.


VIDEO: मॉल में घूमने गए सुपरस्टार सलमान खान, किसी ने पलटकर देखा तक नहीं! | Salman Khan Went Unnoticed In This Dubai Mall, Video Goes Viral On Social Media - Hindi Oneindia\n3 min ago राजस्थान मुख्यमंत्री निवास को बम से उड़ाने की धमकी, पुलिस ने युवक को किया गिरफ्तार\n5 min ago VIDEO: सांड ने युवक को सींगों से उछाला, फिर पैरों से रौंदा, 10-12 लोग भी नहीं बचा सके\n14 min ago यूरोप के बाद अमेरिका ने भी पाकिस्तान एयरलाइंस की उड़ानों पर लगाई पाबंदी\n| Published: Wednesday, July 18, 2018, 14:18 [IST]\nनई दिल्ली। सलमान-शाहरुख जैसे सितारे अगर कभी मॉल में पहुंच जाएं तो वहां हजारों-लाखों फैंस की भीड़ इकट्ठी हो जाती है। अपने पसंदीदा सितारे की एक झलक पाने के लिए फैंस कितने ही घंटे मॉल में खड़े रहते हैं, लेकिन हाल ही में सलमान के साथ इससे ठीक उल्टा हुआ। सलमान खान मॉल में अपने बॉडी गार्ड्स के साथ घूम रहे थे और वहां किसी ने उन्हें नोटिस भी नहीं किया। इसका एक वीडियो सोशल मीडिया पर वायर हो गया है।\nकिसी ने सलमान को नहीं पहचाना?\nबॉलीवुड के 'दबंग' सलमान खान की फैन फॉलोइंग लाखों में नहीं, बल्कि करोड़ों में है। ईद हो या दीवाली या फिर उनका जन्मदिन, मुंबई में उनके घर के आगे हजारों फैंस अपने फेवरेट की एक झलक पाने के लिए खड़े रहते हैं, लेकिन हाल ही में जब सलमान मॉल में घूम रहे थे तो उनके साथ सेल्फी खिंचवाने के लिए कोई नहीं आया। सलमान का दुबई के मॉल में अपने बॉडीगार्ड के साथ घूमते हुए वीडियो सोशल मीडिया पर वायरल हो गया है। देखिये वीडियो-\nभारत में होते तो जमा हो जाते हजारों फैंस\nवीडियो में दिख रहा है कि सलमान मॉल में बॉडीगार्ड के साथ घूम रहे हैं। वो फिर एक डिजाइनर शोरुम के आगे जाकर बैठ जाते हैं। इस वीडियो में सबसे हैरानी की बात ये थी कि बॉलीवुड के इतने बड़े सुपरस्टार को देखने के लिए वहां बिल्कुल भी भीड़ इक्टठी नहीं हुई। वीडियो में एक भी शख्स उनके पास फोटो खिंचवाने के लिए नहीं आया। अगर सलमान ऐसे ही भारत में घूम रहे होतो तो आप अंदाजा लगा सकते हैं कि नजारा कैसा होता।\nफिल्मों की बात करें तो सलमान की हाल ही में रिलीज 'रेस 3' बॉक्स ऑफिस पर सुपरहिट रही। इसके अलावा सलमान जल्द ही प्रियंका चोपड़ा और दिशा पाटनी के साथ अली अब्बास जफर की फिल्म 'भारत' में नजर आएंगे। सलमान शाहरुख की दिसंबर में रिलीज होने वाली फिल्म 'जीरो' में कैमियो करते भी दिखेंगे।\nsalman khan viral viral video social media dubai bollywood सलमान खान वायरल वायरल वीडियो सोशल मीडिया दुबई बॉलीवुड\nStory first published: Wednesday, July 18, 2018, 14:18 [IST]\nvikas dubey encounter: आखिर क्यों तेज भगानी पड़ी गाड़ी, कैसे हुआ एक्सीडेंट? कानपुर SSP ने बताई पूरी वजह


आलू चिप्स बनाईये-मिनटों में Quickest way to make Crispy Potato Chips - Nishamadhulika.com\nआलू चिप्स बनाईये-मिनटों में Quickest way to make Crispy Potato Chips\nकुछ कुरकुरे स्नैक्स कभी-कभी तो ऐसे समय पर खाने का मन होता है जिस समय वो मिलना भी मुशकिल होता है. ऐसे ही कुछ स्नैक्स होते है आलू के चिप्स, इन्हें चाय के साथ या कोई सीरियल देखते वक्त या कभी ऐसे ही भी खाने का मन कर ही जाता है. एक बहुत ही आसान विधि से आज हम आलू के ये चिप्स बनाएँगे. अब आपको बाहर से चिप्स लाने की परेशानी उठाने की ज़रूरत ही नहीं पड़ेगी. घर पर ही ये चिप्स बनाएं और जब चाहें खाएं.\nआलू चिप्स के लिए आवश्यक सामग्री Ingredients for Quick Potato Chips\nआलू - Potato -3(300 grams)\nनमक - Salt - 1/2 tsp\nकाली मिर्च - Black Pepper - 1/2 tsp\nतेल तलने के लिए - Oil for frying\nआलू चिप्स बनाने की विधि Process of making Potato Chips\n2 आलू को छील कर एक बाउल में पानी भर कर उसमें डाल कर रखिए. फिर कढ़ाही में तेल गरम करने रख दीजिए, याद रखिए तेल मीडियम-हाई गरम होना चाहिए और फ्लेम हाई होनी चाहिए. इस बीच एक आलू पानी से निकाल कर उसे अच्छे से पोंछ कर चिप्स कटर से आलू के चिप्स काट लीजिए. चिप्स लम्बाई में काटने हैं या फिर अपने हिसाब के आकार में भी काट सकते हैं.\nतेल गरम होने पर कटे हुए चिप्स कढ़ाही में डाल कर तलिए. इन्हें थोड़ा-थोड़ा हिलाते हुए तलिए, साथ ही दोनो तरफ से हल्के ब्राउन हो जाने तक इन्हें तलिए. अच्छे से तल जाने पर इन्हें निकाल कर एक छलनी में रख दें ताकी इनका बचा हुआ तेल भी निकल जाए. अब बाकी भी इसी तरह बना कर तैयार कर लीजिए.\nचिप्स के बन जाने पर इन्हें एक बड़े बाउल में रखिए, फिर इसमें ½ छोटी चम्मच नमक और ½ छोटी चम्मच पिसी हुई काली मिर्च डाल कर अच्छे से मिलाएं. आलू के कुरकुरे और चटपटे चिप्स बनकर तैयार हो जाएँगे.\nआलू ध्यान से काटने हैं.\nCrispy Chips Recipe\nMasala Aloo Chips\nआलू चिप्स बनाईये-मिनटों में Quickest way to make Crispy Potato Chips Nisha Madhulika Rating: 5.00 out of 5


People in frenzy over new sandwich shoes being sold for 8500 rs pratp - बिक रहे हैं टमाटर-प्याज और सलाद पत्ते वाले जूते, Instagram पर आए मज़ेदार रिएक्शन – News18 हिंदी\nDeli Sandwich Platform Sneakers नाम से मशहूर हो चुके ये जूते सैंडविच (Sandwich Shoes) की तरह दिख रहे हैं. (Credit- Dolls Kill)\nInstagram पर इस वक्त लोगों को एक ऐसे जूते खासे पसंद आ रहे हैं, जो दिखने में किसी सैंडविच (Bizarre Sandwich Shoes) की तरह हैं. इसमें टमाटर-प्याज़, चीज़ और सलाद पत्ते भी लगे हुए हैं.\nदुनिया में फैशन (Weird Fashion Statements) के नाम पर क्या-क्या नहीं होता? कोई फटे-पुराने स्वेटर को लाखों में खरीदकर पहन लेता है तो कोई पैंट के नाम पर सिर्फ कुछ धागे लपेटकर शान से पहन लेता है. इस वक्त एक ऐसे ही जूते इंटरनेट पर हिट (Sandwich Shoes Viral on Internet) हो रहे हैं. इन्हें जूते कम और सैंडविच या बर्गर ज्यादा कहा जा सकता है.\nDeli Sandwich Platform Sneakers नाम से मशहूर हो चुके ये जूते सैंडविच (Sandwich Shoes) की तरह दिख रहे हैं. इसमें बेज रंग के बन एरिया और 3डी वीगन लेदर के साथ सैलेमी, लेट्यूस, चीज़ और अनियन फिलिंग की गई है. इस जूते को देखने के बाद आपका दिल तुरंत ही बर्गर या सबवे स्टफिंग खाने का हो जाएगा. आपको मानना पड़ेगा कि साल 2022 की ये सबसे मज़ेदार एसेसरी है.\nलोगों को खूब पसंद आ रहे हैं जूते\nDaily Star की रिपोर्ट के मुताबिक इंटरनेट पर इस अजीबोगरीब जूते (Bizarre Shoes) की जोड़ी ने लोगों को अपनी ओर खींच रखा है. खासतौर पर इंस्टाग्राम (Instagram Reels) पर लोगों को ये जूते खूब पसंद आ रहे हैं. 8500 रुपये में बिक रहे जूते Dolls Kill क्लोदिंग स्टोर की ओर से बनाए गए हैं, जिन्हें पहनने के बाद आप चलते-फिरते Subway नज़र आएंगे. प्लेटफॉर्म हील वाले इन जूतों को Dolls Kill ने अपने इंस्टाग्राम पेज से शेयर किया है और अब तक इसे 3.8 मिलियन फॉलोअर्स ने देख लिया है. जूतों का मल्टीकलर एपियरेंस और इसमें से लटकते हुए चीज़, सलादपत्ते, मीट और टमाटर-प्याज़ की स्लाइसेज़ आपको मुस्कुराने पर मजबूर कर देंगी.\nये भी पढ़ें- फैक्ट्री से घर पहुंचते ही करोड़पति बना नौकर, फोन कर मालिक से बोला – ‘आज से छुट्टी’\nइस पोस्ट पर कमेंट देते हुए लोगों ने एक से बढ़कर एक कमेंट किए हैं. एक यूज़र ने लिखा – मैं सबवे में काम करती हूं और इन जूतों को काम पर ज़रूर पहनूंगी. एक अन्य यूज़र ने लिखा- ज़िंदगी एक ही है और मैं थोड़ा अलग होने की वजह से इन्हें ज़रूर पहनूंगी. वहीं कुछ लोगों को ये जूते बिल्कुल ही पसंद नहीं आए. उन्होंने इन्हें अजीबोगरीब कहकर पहनने से बिल्कुल ही इनकार कर दिया. वैसे जिन्हें कुछ अलग दिखना है या फिर फैंसी ड्रेस कॉम्पटीशन में जाने का शौक है, उनके लिए तो ये जूते परफेक्ट ही हैं.\nFIRST PUBLISHED : January 23, 2022, 14:34 IST


नौ दिन बाद जारी की गई जांच रिपोर्ट में सबसे पहले अस्पताल संचालक अरिंजय जैन के बयान का उल्लेख है। जिसमें बताया गया कि हॉस्पिटल में पांच मिनट की मॉकड्रिल करने और 22 मरीजों की छंटनी का गलत अर्थ निकाला जा रहा है। आरोप निराधार हैं। ऑक्सीजन बंद कर मॉकड्रिल नहीं की गई और न ही इसका प्रमाण है। यदि ऐसा होता तो 26 अप्रैल को सुबह 22 मृत्यु होनी चाहिए थी, जो कि नहीं हुईं। संचालक ने कहा कि अस्पताल में ऑक्सीजन थी लेकिन भविष्य में आपूर्ति का संकट था।\nऑक्सीजन का असिस्मेंट ही मॉकड्रिल है। हाइपोक्सिया के लक्षण एवं ऑक्सीजन सेचुरेशन लेवल को मॉनीटर करते हुए मरीजों की ऑक्सीजन आपूर्ति को विनिंग प्रोसेस का पालन किया, जिससे ये प्रतीत हुआ कि भर्ती मरीजों में 22 अतिगंभीर हैं।\n25-26 को ऑक्सीजन सिलेंडर पर्याप्त माने\nचार डॉक्टरों की डेथ ऑडिट टीम ने दी रिपोर्ट\nडीएम ने बताया कि इस आधार पर एसएनएमसी एनेस्थीसिया के विभागाध्यक्ष डॉ. त्रिलोक चंद पीपल, मेडिसिन के विभागाध्यक्ष डॉ. बलवीर सिंह, सह आचार्य फार्नेसिक डॉ, रिचा गुप्ता और डिप्टी सीएमओ डॉ. पीके शर्मा को शामिल कर डेथ ऑडिट टीम बनाई गई।\n← School Reopening Latest News: स्कूल कब से खुलेंगे, सरकार ने दिया इस सवाल का जवाब, आप भी जान लीजिए\nजन्मदिन विशेष: 51 साल के हुए राहुल गांधी, दिल्ली कांग्रेस मनाएगी सेवा दिवस, बांटेगी मास्क और खाना →\nकम ही अधिकारी जिनके तबादले से ह्र्दय की अनुभूति अपनों के बिछड़ने जैसी होती है-आशीष शुक्ला\nएमपी की तरह राजस्थान में ‘ऑपरेशन लोटस” सचिन पायलट के साथ 22 विधायक, पुलिस ने भेजा नोटिस


मांगों के साथ बुलेट ट्रेन के विरोध में आई गुजरात और महाराष्ट्र की जनता - Kohram Hindi News\nप्रधानमंत्री नरेंद्र मोदी की महत्वाकांक्षी बुलेट ट्रेन परियोजना के विरोध मे गुजरात के 15 गांवों के किसानों ने मौर्चा खोल दिया है। सोमवार को सूरत के 15 गांवों के करीब 200 किसानों ने जमीन अधिग्रहण के विरुद्ध जिलाधिकारी को एक मेमोरेंडम सौंपा है।\nकिसानों के अनुसार, बुलेट ट्रेन प्रोजेक्ट के लिए 21 गांवों की करीब 110 हेक्टेयर भूमि का अधिग्रहण किया जा रहा है, जिसका लोगों द्वारा विरोध किया जा रहा है। किसानों की मांग है कि कानूनी तौर पर, जिस जमीन का अधिग्रहण किया जाना है, उसके मार्केट रेट जिलाधिकारी द्वारा किसानों को बताया जाना चाहिए, लेकिन सूरत के जिलाधिकारी ने अभी तक ऐसी कोई घोषणा नहीं की है।\nकिसानों ने सवाल उठाया कि जब सरकार दिल्ली-मुंबई फ्रेट कॉरिडोर के लिए पहले ही काफी जमीन का अधिग्रहण कर चुकी है। साथ ही पश्चिमी रेलवे के पास भी बुलेट ट्रेन के प्रोजेक्ट लायक जमीन है तो फिर अब उनकी जमीन का अधिग्रहण क्यों किया जा रहा है?\nवहीं महाराष्ट्र के पालघर जिले के गांववासियों ने भी बुलेट ट्रेन से पहले तालाब, एंबुलेंस सेवाएं, सौर उर्जा से चलने वाली स्ट्रीट लाइट और चिकित्सीय सुविधाएं उपलब्ध कराने की मांग की है। एनएचआरसीएल को महाराष्ट्र के 23 गांवों में बहुत ज्यादा विरोध का सामना करना पड़ रहा है।\nनेशनल हाई स्पीड रेल कॉर्पोरेशन लिमिटेड (एनएचआरसीएल) के प्रवक्ता धनंजय कुमार ने बताया , “हमने अपने रुख में बदलाव किया है. पहले हम गांवों के चौक पर गांव वालों को इकठ्ठा कर उन्होंने मनाने की कोशिश कर रहे थे कि परियोजना अच्छे काम के लिए है. पर यह काम नहीं आया, इसलिए हमने तय किया है कि अब हम सिर्फ जमींदारों के पास जाएंगे और गांव के मुखिया से लिखित में देने को कहेंगे कि वह जमीन के एवज में मुआवजे के अलावा और क्या चाहते हैं। ’’\nPrevious articleआडवाणी के करीबी ने कहा – मोदी हुए फ़ेल राहुल को देखना चाहता हूँ प्रधानमंत्री\nNext articleशहीद औरंगजेब के परिजनों से मिले सेना प्रमुख बिपिन रावत, दिया दिलासा


GATE toppers stories Amit Kumar GATE 2018 AIR 1 Sayantan Bhattacharya and Pratish Datta/मिलिए इन3GATE टॉपर्स से, जिन्होंने हर मुश्किल को हराकर पाई अच्छी रैंक | career - News in Hindi - हिंदी न्यूज़, समाचार, लेटेस्ट-ब्रेकिंग न्यूज़ इन हिंदी\nमिलिए इन3GATE टॉपर्स से, जिन्होंने हर मुश्किल को हराकर पाई अच्छी रैंक\nये एग्जाम इंजीनियरिंग और टेक्नोलॉजी में पोस्टग्रेजुएट कोर्स में दाखिले के लिए कराया जाता है. गेट स्कोर PSU रिक्रूटमेंट के लिए मान्य हैं.\nग्रेट एप्टिट्यूट टेस्ट इन इंजीनियरिंग (GATE) एग्जाम IISC और सात IIT की ओर से आयोजित कराया जाता है. ये एग्जाम देश के तमाम मुश्किल एंट्रेंस में से एक है. ये एग्जाम इंजीनियरिंग और टेक्नोलॉजी में पोस्टग्रेजुएट कोर्स में दाखिले के लिए कराया जाता है. गेट स्कोर PSU रिक्रूटमेंट के लिए मान्य हैं. अच्छी रैंक के साथ गेट एग्जाम क्लीयर करना आसान बात नहीं है. मिलिए ऐसे ही गेट टॉपर्स से जिन्होंने हर मुश्किल को हराया.\nकिसान के बेट ने पाई GATE 2018 AIR-1 रैंक\nबिहार के सिमरी गांव के अमित कुमार ने पहले प्रयास में पेट्रोलियम इंजीनियरिंग में AIR-1 के साथ GATE-2018 को क्लीयर किया. वे IIT (ISM) धनबाद में BTech फाइनल-ईयर में थे और गेट एग्जाम से 5-6 महीने पहले ही तैयारी शुरू की थी. अमित, हमेशा एक अच्छे छात्र रहे लेकिन उनके परिवार की आर्थिक स्थिति कभी भी ठीक नहीं रही. किसान पिता ने बेटे को बेहतर शिक्षा देने के किए जी-जान लगाकर मेहनत की.\nदृष्टिबाधित ने हासिल की GATE में AIR-2 रैंक\nदृष्टिबाधित होने के बावजूद, प्रत्यूष दत्ता ने 2012 में मैथ्स में GATE में AIR-2 हासिल की. जब जब छह महीने के थे तब उनकी बामारी रेटिनोस्किसिस का पता चला था. उन्होंने अपनी आंखों की रौशनी पूरी तरह से ग्रेजुएशन के दौरान गंवाई. वह पढ़ाई के लिए पूरी तरह से अपनी मां पर निर्भर थे. उन्होंने आईआईटी-खड़गपुर में 2012 में एमएससी के छात्रों के बीच सर्वश्रेष्ठ अकादमिक प्रदर्शन के लिए प्रोफेसर जगदीश चंद्र बोस मेमोरियल गोल्ड मेडल प्राप्त किया.\nपांचवें अटेंप्ट में पाई AIR-5\nसयंतन भट्टाचार्य ने पांचवें प्रयास में GATE में AIR-5 हासिल की. उनकी कहानी साबित करती है, दृढ़ता ही सफलता की कुंजी है. इन्होंने गेट 2019 में इलेक्ट्रिकल इंजीनियरिंग में AIR-5 हासिल की. साल 2014, 15, 17 और 18 में फेल होने के बावजूद इन्होंने हार नहीं मानी.\nFirst published: September 1, 2019, 5:31 PM IST


Enam in Hindi - एनाम की जानकारी, लाभ, फायदे, उपयोग, कीमत, खुराक, नुकसान, साइड इफेक्ट्स - Enam ke use, fayde, upyog, price, dose, side effects in Hindi - एनाम\nसामग्री / साल्ट: Enalapril (2.5 mg)\n260 लोगों ने इसको हाल ही में खरीदा\nEnam के प्रकार चुनें\nEnam 20 Tablet\nEnam की जानकारी\nEnam डॉक्टर के लिखे गए पर्चे पर मिलने वाली दवा है। यह दवाई टैबलेट में मिलती है। इसे मुख्यतः हाई बीपी के इलाज के लिए उपयोग किया जाता है। इसके अलावा, Enam के कुछ अन्य प्रयोग भी हैं, जिनके बारें में आगे बताया गया है।\nमरीज की उम्र, लिंग व स्वास्थ्य संबंधी पिछली जानकारी के आधार पर ही Enam की खुराक निर्धारित की जाती है। इसकी खुराक मरीज की समस्या और दवा देने के तरीके पर भी आधारित की जाती है। नीचे दिए गए खुराक के खंड में इस बारे में पूरी जानकारी के साथ बताया गया है।\nइन दुष्परिणामों के अलावा Enam के कुछ अन्य दुष्प्रभाव भी हैं, जिनके बारे में आगे बताया गया है। Enam के इस तरह के साइड इफेक्ट सामान्यतः लंबे समय तक नहीं रहते और एक बार इलाज पूरा होने जाने के बाद अपने आप खत्म हो जाते हैं। अगर ये दुष्प्रभाव और बिगड़ जाते हैं या लंबे समय तक बने रहते हैं तो इस बारे में अपने डॉक्टर से बात करें।\nइसके अलावा Enam का प्रभाव प्रेग्नेंट महिलाओं के लिए गंभीर है और जो महिलाएं बच्चों को दूध पिलाती हैं, उन पर इसका प्रभाव गंभीर है। यहां पर ये जानना जरूरी है कि Enam का किडनी, लिवर या हार्ट पर कोई प्रभाव पड़ता है या नहीं। इस तरह के दुष्प्रभाव अगर कोई हैं तो इससे जुड़ी जानकारी Enam से जुड़ी चेतावनी सेक्शन में दी गई है।\nअगर आपको पहले से वाहिकाशोफ, लो बीपी जैसी कोई समस्या है, तो Enam देने की सलाह नहीं दी जाती क्योंकि इसके दुष्प्रभाव पड़ सकते हैं। इनके आलावा कुछ अन्य समस्याएं भी हैं जिनमें Enam लेने से स्वास्थ्य पर बुरा असर पड़ सकता है। इसके बारे में जानकरी के लिए आगे पढ़ें।\nEnam को कुछ दवाओं के साथ लेने से गंभीर समस्याएं हो सकती हैं। पूरी जानकारी के लिए नीचे दी गई जानकारी देखें।\nऊपर दी गई सावधानियों के अलावा ये जानना भी आवश्यक है कि गाडी चलाते समय Enam लेना असुरक्षित है और इसकी लत नहीं लग सकती है।\nEnam के लाभ और उपयोग करने का तरीका - Enam Benefits & Uses in Hindi\nEnam की खुराक और इस्तेमाल करने का तरीका - Enam Dosage & How to Take in Hindi\nEnam की सामग्री - Enam Active Ingredients in Hindi\nEnam के नुकसान, दुष्प्रभाव और साइड इफेक्ट्स - Enam Side Effects in Hindi\nEnam से सम्बंधित चेतावनी - Enam Related Warnings in Hindi\nEnam का निम्न दवाइयों के साथ नकारात्मक प्रभाव - Severe Interaction of Enam with Other Drugs in Hindi\nइन बिमारियों से ग्रस्त हों तो Enam न लें या सावधानी बरतें - Enam Contraindications in Hindi\nEnam के बारे में अक्सर पूछे जाने वाले प्रश्न - Frequently asked Questions about Enam in Hindi\nEnam का भोजन और शराब के साथ नकारात्मक प्रभाव - Enam Interactions with Food and Alcohol in Hindi\nEnam इन बिमारियों के इलाज में काम आती है -\nरिसर्च के आधार पे Enam के निम्न साइड इफेक्ट्स देखे गए हैं -\nक्या Enam का उपयोग गर्भवती महिला के लिए ठीक है?\nEnam गर्भवती महिलाओं पर बुरा असर दिखाती है। इस कारण इसका सेवन डॉक्टरी सलाह के बाद ही करें। अपनी इच्छा से इसको लेना हानिकारक हो सकता है।\nक्या Enam का उपयोग स्तनपान करने वाली महिलाओं के लिए ठीक है?\nस्तनपान कराने वाली महिलाओं को Enam लेने के बाद कई तरह के विपरीत प्रभावों का भी सामना करना पड़ता है। इसीलिए डॉक्टर से परामर्श लेने के बाद ही आपको इसका सेवन करना चाहिए।\nEnam का प्रभाव गुर्दे पर क्या होता है?\nEnam का हानिकारक प्रभाव बहुत कम है, इसलिए इसे बिना डॉक्टर की सलाह के भी ले सकते हैं।\nEnam का जिगर (लिवर) पर क्या असर होता है?\nEnam आप ले सकते हैं। इसका विपरीत असर आपके लीवर पर बहुत कम पड़ता है।\nक्या ह्रदय पर Enam का प्रभाव पड़ता है?\nदिल पर Enam के हानिकारक प्रभाव काफी कम देखे गए हैं।\nEnam को इन दवाइयों के साथ लेने से गंभीर दुष्प्रभाव या साइड इफेक्ट्स हो सकते हैं -\nअगर आपको इनमें से कोई भी रोग है तो, Enam को न लें क्योंकि इससे आपकी स्थिति और बिगड़ सकती है। अगर आपके डॉक्टर उचित समझें तो आप इन रोग से ग्रसित होने के बावजूद Enam ले सकते हैं -\nक्या Enam आदत या लत बन सकती है?\nनहीं, Enam लेने से कोई लत नहीं पड़ती। फिर भी, जरूरत पड़ने पर डॉक्टर की सलाह पर ही Enam का इस्तेमाल करें।\nक्या Enam को लेते समय गाड़ी चलाना या कैसी भी बड़ी मशीन संचालित करना सुरक्षित है?\nनहींं, Enam लेने के बाद आपको नींद आने लगेगी और कोई काम ठीक से नहीं कर पाएंगे।\nक्या Enam को लेना सुरखित है?\nडॉक्टर के कहने के बाद ही Enam का सेवन करें। वैसे यह सुरक्षित है।\nक्या मनोवैज्ञानिक विकार या मानसिक समस्याओं के इलाज में Enam इस्तेमाल की जा सकती है?\nमस्तिष्क विकारों के लिए Enam को लेने से कोई फायदा नहीं हो पाता।\nक्या Enam को कुछ खाद्य पदार्थों के साथ लेने से नकारात्मक प्रभाव पड़ता है?\nकुछ खाद्य पदार्थों के गुणों के साथ मिलकर Enam अपने असर को शुरू करने की अवधि बढ़ा देती है। इसलिए इस तरह के खाद्य पदार्थों को खाने से बचें।\nजब Enam ले रहे हों, तब शराब पीने से नकारात्मक प्रभाव पड़ता है क्या?\nइसके बारे में फिलहाल कोई शोध कार्य नहीं किया गया है। सही जानकारी मौजूद न होने की वजह से Enam का क्या असर होगा इस विषय पर अनुमान लगा पाना मुश्किल होगा।


राष्ट्ररक्षा के बदले नियम-लद्दाख से अरुणाचल तक हजारों सैनिक भेजे गये, जवानों को रक्षा की खुली छूट – Live India\nNew Delhi : भारत ने अब चीन से निपटने के नियम बदल दिये हैं। एक शीर्ष सैन्य अधिकारी ने रक्षा मंत्री राजनाथ सिंह के नेतृत्व में हुई हाई लेवल मीटिंग में लिये गये फैसले की जानकारी देते हुए यह बात कही। पूर्वी लद्दाख की गलवान घटना के बाद भारत ने चीन के प्रति बेहद कड़ा रुख अख्तियार कर लिया है जिसकी झलक प्रधानमंत्री नरेंद्र मोदी के बयान में भी दिखी। भारत ने सेना के तीनों अंगों का अलर्ट लेवल बढ़ाते हुये उन्हें भविष्य में चीन के आक्रामक व्यवहार से कठोर तरीके से निपटने की छूट दे दी है।\nभारत ने चीन के साथ लगी करीब 3,500 किमी की सीमा के पास अग्रिम मोर्चों पर तैनात थल सेना और वायु सेना को अलर्ट कर दिया है। नौसेना को भी हिंद महासागर क्षेत्र में अलर्ट लेवल बढ़ाने को कहा गया है। जहां चीन की नौसेना लगातार दिखती रहती है। तीनों सेनाओं का अलर्ट लेवल बढ़ाने का फैसला रक्षा मंत्री राजनाथ सिंह, चीफ ऑफ डिफेंस स्टाफ और तीनों सेना प्रमुखों के बीच हुई हाई लेवल मीटिंग में लिया गया।\nएक शीर्ष सैन्य अधिकारी ने पहचान गुप्त रखने की शर्त पर कहा- अब चीन से निपटने के नियम बिल्कुल अलग होंगे। अग्रिम मोर्चों पर तैनात सैनिकों को खुली छूट दे दी गई है कि अगर चीनी सैनिक आक्रामकता दिखाये तो उसे तुरंत कठोरतम जवाब दिया जाये।\nभारत अपने अग्रिम मोर्चों के साथ-साथ अरुणाचल प्रदेश, उत्तराखंड, हिमाचल प्रदेश और लद्दाख में वास्तविक नियंत्रण रेखा पर अतिरिक्त सैन्य टुकड़ियां भेज चुका है। सूत्रों ने बताया कि इंडियन नेवी हिंद महासागर क्षेत्र में तैनाती बढ़ा रही है ताकि चाइनीज नेवी को कड़ा संदेश पहुंच सके।\nIndia-China border tension: A new flashpoint in South Asia @AJENews https://t.co/7mJWL00hWN\n— Marie Coleman (@MarieCo92176893) June 17, 2020\nबहरहाल, रक्षा मंत्री राजनाथ सिंह ने इस मीटिंग के बाद प्रधानमंत्री नरेंद्र मोदी से भी मुलाकात की। वह मोदी से मुलाकात के लिये प्रधानमंत्री आवास गये और सीडीएस एवं सेना प्रमुखों के साथ मीटिंग की जानकारी दी। उधर, भारत-चीन के बीच बातचीत का दौर भी जारी है। हालांकि, दोनों देशों के प्रमुख जनरलों के बीच बुधवार को जारी बातचीत बेनतीजा रही। सूत्रों ने कहा कि किसी तरह के जमीनी बदलाव और मतभेद के न होने के कारण बातचीत का कोई नतीजा निकल कर नहीं आया।\nFor the first time since 1975, #India and #China border tension have led to death casualties with the reason for the clash remaining unclear as both sides blame each other.\nContinue reading: https://t.co/S9xEZbgpAd#APFCanada #AsiaWatch #AsiaWatch2020 #cdnpoli pic.twitter.com/5jg5IcqRPB\n— APF Canada (@AsiaPacificFdn) June 17, 2020\nगलवान में चीनी सैनिकों की धोखेबाजी पर विदेश मंत्री एस. जयशंकर की चीनी समकक्ष वांग यी से फोन पर बात हुई। इस बातचीत में जयशंकर ने स्पष्ट कहा – गलवान घाटी के पैट्रोलिंग पॉइंट- 14 पर सोमवार को जो कुछ हुआ, वह अनायास नहीं था। चीनी पक्ष ने पूर्व नियोजित और योजनाबद्ध तरीके से कार्रवाई की थी। इनमें यथास्थिति को नहीं बदलने के हमारे सभी समझौतों का उल्लंघन करते हुए जमीन पर तथ्यों को बदलने की मंशा नजर आती है।\nबॉयकॉट चाइना : चीनी OPPO की5जी स्मार्टफोन की लॉन्चिंग रद्द, आर्थिक मोर्चे पर सबक सिखाने की तैयारी


शादी और सफल जीवन को अलग-अलग मानती हैं लड़कियाँ - BBC News हिंदी\nशादी और सफल जीवन को अलग-अलग मानती हैं लड़कियाँ\n9 अक्तूबर 2012\nब्रिटेन में हुए एक सर्वेक्षण के अनुसार शादी को लेकर लड़कियां की सोच में ज्यादा खुलापन आ रहा है. अब उनके लिए सफल जीवन की निशानी सिर्फ शादी नहीं है.\nसर्वे में हिस्सा लेने वाली 46 प्रतिशत लड़कियों ने जहां माना कि शादी किसी संबंध का बेहतरीन स्वरूप है, वहीं लड़कों में ऐसी राय रखने वालों की तादाद 56 प्रतिशत है.\n‘गर्ल्स एटीट्यूड सर्वे’ में 600 लड़कों और सात से 21 वर्ष की 1,200 लड़कियों की राय ली गई.\nइस सर्वेक्षण से जुड़ीं गिल स्लोकॉम्बे का कहना है, “लड़कियों के लिए अब भी परिवार और शादी की अहमियत है लेकिन वे सिर्फ इसे ही सफलता की परिभाषा नहीं मानती हैं.”\nइस सर्वेक्षण से संकेत मिलता है कि 2012 में ज्यादा से ज्यादा लड़कियां (56 प्रतिशत) अपनी कामयाबी की कसौटी आत्मविश्वास और आत्मनिर्भरता को मानती हैं. वहीं 21 प्रतिशत लड़कियों के लिए अब भी शादी ही सबसे ज्यादा मायने रखती है.\nये आंकड़े दिखाते हैं कि लड़कियां शादी को लेकर सकारात्मक रुख रखती हैं लेकिन इस बारे में उनकी सोच में लगातार खुलापन आ रहा है.\nलड़कियों के लिए अब भी परिवार और शादी की अहमियत है लेकिन वे सिर्फ इसे ही सफलता की परिभाषा नहीं मानती हैं.\nगिल स्लोकॉम्बे, गर्ल्स एटीट्यूड सर्वे\nज्यादातर (72 प्रतिशत) लड़कियां इस बात से सहमत नहीं हैं कि शादी सिर्फ एक कागज का टुकड़ा है. वहीं तीन चौथाई से ज्यादा (76 प्रतिशत) लड़कियां इस बात को भी सही नहीं मानती हैं कि शादी न करना ही बेहतर है.\nलगभग आधी (46 प्रतिशत) लड़कियों की राय है कि अपनी शादी को बनाए रखने की कोशिश किए बिना ही लोग झटपट तलाक की तरफ बढ़ जाते हैं. ये सर्वे ब्रिटेन में 2009 के बाद से हर साल हो रहा है.\nइस साल हुए सर्वेक्षण में पहली बार लड़कों को भी शामिल किया गया ताकि लैंगिक मामलों पर उनकी भी राय ली जा सके. सर्वेक्षण के दौरान परिवार और बच्चों की परवरिश के मुद्दों पर लड़कों और लड़कियों की सोच में स्पष्ट अंतर देखने को मिला.\nलगभग 47 प्रतिशत लड़कों ने माना कि शादीशुदा जोड़े, गैर शादी शुदा जोड़े से बेहतर माता पिता साबित होते हैं. वहीं इस राय से सिर्फ 32 प्रतिशत लड़कियां ही सहमत हैं.\nशक्ल सूरत से खुश\nImage caption बचपन से ही लड़कियों की सोच को नया आधार मिल रहा है\nज्यादातर लड़कियां (85 प्रतिशत) और लड़के (82 प्रतिशत) इस बात से सहमत हैं कि बच्चों की परवरिश माता और पिता, दोनों मिल कर उठाएं.\nरोजगार के मामलों में लड़कियों की उम्मीदें लड़कों से बेहतर पाई गई हैं. सिर्फ 19 प्रतिशत लड़कियों को लगता है कि उनके लिए रोजगार के अवसर उनकी मां से बदतर हैं जबकि 38 प्रतिशत लड़कों को लगता है कि पेशेवर तौर पर वे अपने पिताओं से कम से सफल रहेंगे.\nवहीं 11 से 21 वर्ष की हर पांच लड़कियों में से एक की राय की है कि नौकरी देते समय लड़कियों को लड़कों से कमतर आंका जाता है.\nसर्वेक्षण के अनुसार ज्यादातर यानी 78 प्रतिशत लड़के अपनी शक्ल सूरत से खुश हैं जबकि लड़कियों में सिर्फ 68 प्रतिशत को अपना चेहरा-मोहरा पसंद है. हर तीन में से एक लड़की कॉस्मेटिक सर्जनी करना चाहती है.\nस्लोकोम्बे का कहना है, “आज की युवतियों की राय एकदम दृढ़ और स्पष्ट है, इसमें कहीं कहीं लड़कों से उनके साफ मतभेद दिखते हैं.”\nलड़कियों को लगता है कि वे अपनी माओं की पीढ़ी से बेहतर स्थिति में हैं और वे ज्यादा शिक्षित और आत्मनिर्भर हैं.\nमाँ ने बच्चे को बेचा और ख़रीदा मोबाइल\n4 अक्तूबर 2012\nहीरोइन: हुस्न है, हुनर भी पर पैसा नहीं\n23 सितंबर 2012\nऑफिस में लंच ब्रेक तो बनता है, पर मिलता है?


महाराष्ट्र विधानसभा चुनाव कांग्रेस के उम्मीदवारों की पहली सूची जारी | Aajkal Rajasthan\nHome News महाराष्ट्र विधानसभा चुनाव कांग्रेस के उम्मीदवारों की पहली सूची जारी\nमहाराष्ट्र विधानसभा चुनाव कांग्रेस के उम्मीदवारों की पहली सूची जारी\nमहाराष्ट्र विधानसभा चुनाव को लेकर कांग्रेस ने किया 51 प्रत्याशियों के नाम का ऐलान कर दिया है.\nमहाराष्ट्र के पूर्व मुख्यमंत्री और कांग्रेस नेता अशोक च्वहाण को भोकर सीट से उम्मीदवार बनाया गया है, इसके अलावा नितिन रावत को नागपुर उत्तर और परिणीति शिंदे को सोलापुर सेंट्रल से टिकट दिया गया है.\nThe Congress Central Election Committee announces the first list of candidates for the ensuing elections to the Legislative Assembly of Maharashtra pic.twitter.com/LUruU7UNWB— Congress (@INCIndia) September 29, 2019आपको बताते चलें कि महाराष्ट्र में शरद पवार की पार्टी एनसीपी के साथ मिलकर कांग्रेस चुनाव लड़ रही है. दोनों पार्टियों ने 125-125 सीटों पर समझौता किया है और बाकी की सीटें सहयोगीयों के लिए छोड़ दिया है.\nआपको बता दें कि हरियाणा और महाराष्ट्र में विधानसभा चुनाव की तारीखों का ऐलान चुनाव आयोग ने अभी हाल ही में किया था. महाराष्ट्र और हरियाणा में 21 अक्टूबर को मतदान होंगे और मतों की गिनती 24 अक्टूबर को होगी. नॉमिनेशन की आखिरी तारीख4अक्टूबर होगी. इसके अलावा नामांकन वापस लेने की तारीख7अक्टूबर रखी गई है.\nलोकसभा चुनाव के बाद यह इस साल के पहले विधानसभा चुनाव हैं. महाराष्ट्र विधानसभा का कार्यकाल9नवंबर को और हरियाणा विधानसभा का कार्यकाल2नवंबर को खत्म हो रहा है.\nपूरी लिस्ट आप यहाँ देख सकते है.\nबता दें कि यह सोनिया गांधी के दोबारा अध्यक्ष बनने के बाद यह पहला विधानसभा चुनाव हो रहा है उनकी अध्यक्षता में. राहुल गांधी ने लोकसभा चुनावों के ठीक बाद हार की जिम्मेदारी लेते हुए अध्यक्ष पद से इस्तीफा दे दिया था.\nकांग्रेस को महाराष्ट्र में भाजपा को टक्कर देने के लिए सबसे पहले अपनी पार्टी की गुटबाजी से पार पाना होगा, कांग्रेस में गुटबाजी समय एक गंभीर समस्या है, जो हर राज्य में देखने को मिल रही है\nभाजपा आने वाले विधानसभा चुनाव में जीत को लेकर आश्वस्त है, प्रधानमंत्री मोदी खुद महाराष्ट्र में चुनावी रैली को संबोधित कर चुके हैं.\nएनसीपी प्रमुख शरद पवार के लिए आने वाला महाराष्ट्र विधानसभा चुनाव करो या मरो की तरह है. एनसीपी में लगातार उथल-पुथल देखने को मिल रही है, एनसीपी के साथ-साथ कांग्रेस में भी उथल-पुथल चल रही है.\nएनसीपी और कांग्रेस के तमाम नेता और विधायक भाजपा ज्वाइन कर रहे हैं. कांग्रेस और एनसीपी दोनों को इस उठापटक से निजात पाना होगा. विधानसभा चुनाव में बहुत कम समय बचा है,कांग्रेस की तरफ से अभी कोई बड़ी चुनावी रैली नहीं हुई है.\nसोनिया गांधी या राहुल गांधी या फिर प्रियंका गांधी की तरफ से अभी तक महाराष्ट्र में कोई चुनावी रैली नहीं हुई है. ऐसे में देखना यह होगा की महाराष्ट्र में एनसीपी और कांग्रेस का गठबंधन क्या रिजल्ट देता है.\nThe post महाराष्ट्र विधानसभा चुनाव कांग्रेस के उम्मीदवारों की पहली सूची जारी appeared first on Thought of Nation.


Ways to Boost Your Fertility and Get Pregnant in Hindi\nHer Zindagi Editorial22 Feb 2018, 16:50 IST\nक्‍या आप मां बनना चाहती हैं? तो अपनी fertility को बूस्‍ट करने के लिए अपनाएं ये टिप्‍स\nअगर आप प्रेग्‍नेंट होने की योजना बना रही हैं, तो pregnancy से पहले से चेक-अप करवाना एक अच्छा विचार है। और पहले 8 weeks में आपके अंदर बढ़ते भ्रूण के लि...\nप्रेग्‍नेंसी से पहले चेक-अप का लक्ष्य उन चीजों को ढूंढना है जो प्रेग्‍नेंसी को प्रभावित करती हैं। ताकी प्रेग्‍नेंसी से पहले इन कारकों की पहचान करके आप ऐसे कदम उठा सकें जो हेल्‍दी प्रेग्‍नेंसी और हेल्‍दी बच्चे के होने की संभावना बढ़ा सकें। प्रेग्‍नेंसी की योजना बनाने से पहले आपको अपनी लाइफस्‍टाइल में बदलाव, गर्भपात का कारण बनने वाली दवाओं को बंद और किसी भी बीमारी को लेकर परिवारिक इतिहास की जानकारी होनी चाहिए। क्‍योंकि यह सभी चीजें आपकी प्रेग्‍नेंसी को प्रभावित कर सकती हैं और आपको उनकी देखभाल भी करनी चाहिए। इस बारे में हमें CK Birla Hospital की Director और Senior Gynaecologist Surgeon Dr Aruna Kalra बता रही हैं।\nअगर आप प्रेग्‍नेंट होने की योजना बना रही हैं, तो पहले से चेक-अप करवाना एक अच्छा विचार है। जो प्रेग्‍नेंसी के पहले 8 weeks में आपके अंदर बढ़ते भ्रूण के लिए महत्वपूर्ण है। भ्रूण के अधिकांश प्रमुख अंग और body systems का निर्माण होना शुरू होता हैं। इसलिए आपकी हेल्‍थ और पोषण इन शुरुआती हफ्तों में आपके भ्रूण के growth और development को प्रभावित कर सकता हैं।\nआपकी बॉडी को ग्रोथ और एनर्जी के लिए रेगुलर nutrients की आपूर्ति की जरूरत होती है। आप अपनी डाइट के साथ-साथ सप्‍लीमेंट के जरिये इन nutrients को पा सकती है। हालांकि ज्‍यादातर nutrients आपके फूड से आपको आसानी से मिल जाते हैं।\nRead more: Pregnancy में करें ये5योग : मां रहेगी fit और बच्‍चा होगा healthy\nयह सुनिश्चित करने के लिए कि आपकी डाइट से आपको पर्याप्‍त nutrients मिल रहे हैं या नही, आपको यह जानने की जरूरत है कि किस तरह के फूड्स आप खा रही हैं। आपकी डाइट में बैलेंस कार्बोहाइड्रेट, प्रोटीन, आवश्यक फैटी एसिड, खुराक, डेयरी प्रोडक्‍ट और विटामिन को शामिल करें।\nप्रेग्‍नेंसी की शुरुआत अनुकूल वजन के साथ होनी चाहिए क्‍योंकि ज्‍यादा या कम वजन आपकी प्रेग्‍नेंसी में जोखिम पैदा कर सकता है। प्रेग्‍नेंसी के दौरान अधिक वजन प्रेग्‍नेंसी और childbirth जटिलताओं के साथ जुड़ा होता है, जिसमें high blood pressure, प्रीक्लेम्पसिया, preterm birth और gestational diabetes शामिल है। प्रेग्‍नेंसी के दौरान मोटापा मैक्रोसोमिया के साथ भी जुड़ा होता है, जिसमें बच्‍चे का वजन और लंबाई नॉर्मल से ज्‍यादा होती है। साथ ही birth injury और सिजेरियन डिलीवरी के चांस भी बढ़ जाते हैं। इससे birth defects, विशेष रूप से neural tube defects का खतरा बढ़ जाता है। बहुत अधिक बॉडी फैट होने से आपकी डॉक्‍टर को आपके fetus के अल्ट्रासाउंड के साथ मॉनिटर करने और fetus के दिल की धड़कन सुनने में अधिक मुश्किलें आती है।\nआज हम आपको fertility को बूस्‍ट करने और हेल्‍दी प्रेग्‍नेंसी के कुछ महत्‍वपूर्ण टिप्‍स के बारे में बता रहे हैं। प्रेग्‍नेंसी की planning करने से पहले इन सिंपल टिप्‍स को जरूर अपना लें।\n1. अगर वजन ज्‍यादा है तो उसे कम करें\nअगर आपका वजन ज्‍यादा है तो उसे कम करने की कोशिश करें। वजन कम करने के लिए कैलोरी को लेने से ज्‍यादा खर्च करने की जरूरत होती है। वजन कम करने का सबसे अच्‍छा तरीका अपनी डाइट में बदलाव और कुछ फिजीकल एक्टिविटी करना बहुत जरूरी है। आपके द्वारा कैलोरी की खपत की संख्या में कटौती करना एक अच्छा पहला कदम है। एक्‍सरसाइज से कैलोरी बर्न होती है और वजन कम करने में हेल्‍प मिलती है। हालांकि कुछ स्थितियों में, दवाएं या वजन घटाने सर्जरी पर विचार किया जा सकता है।\nकम वजन से भी प्रेग्‍नेंसी पर होता है असर\nप्रेग्‍नेंसी के दौरान भी कम वजन वाले महिलाओं को भी जोखिम होता है। इससे low-birth-weight वाले बच्चे के होने का खतरा बढ़ जाता है। इन बच्चों को डिलीवरी के दौरान समस्याएं होती है साथ ही हेल्‍थ और व्यवहारिक समस्याएं भी हो सकती हैं जो बचपन और वयस्कता में रहती हैं। प्रेग्‍नेंसी के दौरान कम वजन से के तहत होने के preterm birth का खतरा भी बढ़ जाता है।\n2. लाइफस्‍टाइल में बदलाव\nप्रेग्‍नेंसी के दौरान स्‍मोकिंग, शराब पीने और ड्रग्स का इस्तेमाल करने से भ्रूण पर हानिकारक प्रभाव पड़ सकता है।\nप्रेग्‍नेंसी की पहले तिमाही के दौरान भ्रूण इन पदार्थों के हानिकारक प्रभावों के लिए सबसे ज्‍यादा कमजोर होता है। प्रेग्‍नेंसी से पहले हानिकारक व्यवहार को रोकना चाहिए ताकी प्रेग्‍नेंसी की शुरूआत में होने वाले कुछ जन्म दोषों के जोखिम को कम किया जा सकें।\nघर या ऑफिस में पाए जाने वाले कुछ पदार्थ एक महिला के लिए प्रेग्‍नेंट होने या उसके भ्रूण को नुकसान पहुंचा सकते हैं। यदि आप प्रेग्‍नेंट होने की योजना बना रही हैं, तो अपने घर और ऑफिस को बारीकी से देखें। अपने घर या बगीचे में उपयोग किए जाने वाले केमिकल के बारे में सोचें। और पता लगाएं कि क्या आप काम में लीड या पारा जैसे विषाक्त पदार्थों, कीटनाशकों या सॉल्वैंट्स, या विकिरण जैसे केमिकल के संपर्क में तो नहीं आ रही है।\n3. विटामिन सप्‍लीमेंट\nयद्यपि अधिकांश पोषक तत्व आपके फूड्स से मिल जाते हैं, लेकिन प्रेग्‍नेंसी से पहले प्रसवपूर्व विटामिन सप्‍लीमेंट लेना शुरू करना एक अच्छा विचार है। Prenatal विटामिन के सप्‍लीमेंट में सभी recommended डेली विटामिन और मिनरल होते हैं जिनकी आपको प्रेग्‍नेंसी से पहले और दौरान में जरूरत होगी।\nप्रेग्‍नेंसी से पहले फोलिक एसिड\nप्रेग्‍नेंसी के पहले और दौरान फोलिक एसिड लेने से neural tube दोष रोकने में हेल्‍प मिलती है। यह सलाह दी जाती है कि सभी महिलाओं (भले ही वे गर्भवती होने की कोशिश ना कर रही हों) फोलिक एसिड युक्त विटामिन सप्‍लीमेंट की हेल्‍प से रोजाना 400 माइक्रोग्राम फोलिक एसिड लेना चाहिए।\nप्रेग्‍नेंसी के दौरान आयरन भी जरूरी है इसका उपयोग बच्चे को ऑक्सीजन की आपूर्ति करने के लिए एक्‍सट्रा ब्‍लड देकर किया जाता है। पर्याप्‍त आयरन ना लेने से कई महिलाओं को समस्‍या हो सकती है।\nकुछ medical conditions- जैसे डायबिटीज, हाई ब्‍लड प्रेशर, डिप्रेशन और seizure disorders-प्रेग्‍नेंसी के दौरान समस्‍याएं पैदा कर सकते हैं। अगर आप भी ऐसी ही किसी समस्‍या से परेशान हैं तो प्रेग्‍नेंसी से पहले परेशानी को कंट्रोल करने के लिए परिवर्तनों के बारे में डॉक्‍टर से बात करें ताकी बीमारी को कंट्रोल किया जा सकें।\nकुछ दवाएं, जिनमें विटामिन सप्‍लीमेंट, ओवर-द-काउंटर दवाएं, और हर्बल उपचार शामिल हैं, भ्रूण के लिए हानिकारक हो सकते हैं और प्रेग्‍नेंट होन पर आपको नहीं लेनी चाहिए। इसलिए प्रेग्‍नेंसी से पहले चेकअप के दौरान अपनी डॉक्‍टर को इन सभी दवाओं के बारे में बताना जरूरी है। और जब तक आप डॉक्‍टर से बात नहीं कर लेती तब तक prescription medication को लेना बंद नहीं करना चाहिए।\nइंफेक्‍शन मां और भ्रूण दोनों को नुकसान पहुंचा सकता है। प्रेग्‍नेंसी के दौरान कुछ इंफेक्‍शन बच्चे के जन्म दोष या बीमारियों का कारण बन सकते हैं। यौन संपर्क-यौन संचरित संक्रमण (एसटीआई) के माध्यम से इंफेक्‍शन-भी प्रेग्‍नेंसी के दौरान हानिकारक हो सकता हैं। कई प्रकार के एसटीआई प्रेग्‍नेंट होने की आपकी क्षमता को प्रभावित कर सकते हैं। वे आपके भ्रूण को संक्रमित और नुकसान भी पहुंचा सकते हैं। अगर आपको लगता है कि आपको या आपके पार्टनर को एसटीआई हो सकता है, तो तुरंत टेस्‍ट और इलाज करवाएं।\nVaccination (जिसे immunization भी कहा जाता है) कुछ इंफेक्‍शनों को रोक सकता है। लेकिन कुछ vaccines प्रेग्‍नेंसी के दौरान इस्‍तेमाल करना सुरक्षित नहीं हैं। इसलिए यह जानना महत्वपूर्ण है कि आपको किस टीके की आवश्यकता हो सकती है और प्रेग्‍नेंट होने से पहले ही उन्‍हें लगवा लें।\n6. पिछली प्रेग्‍नेंसी में समस्याएं\nपहली प्रेग्‍नेंसी में हुई समस्‍या दूसरी प्रेग्‍नेंसी में भी हो सकती है। इन समस्‍याओें में preterm birth, हाई ब्‍लड प्रेशर, preeclampsia और gestational diabetes शामिल हैं। हालांकि सिर्फ इसलिए कि आपकी पिछल प्रेग्‍नेंसी में कोई समस्‍या थी, इसका मतलब यह नहीं कि ऐसा फिर से होगा। खासतौर पर जब आपने प्रेग्‍नेंसी से पहले और दौरान उचित देखभाल की हो।\nपारिवारिक स्वास्थ्य इतिहास\nकुछ परिवारों या जातीय समूहों में कुछ स्वास्थ्य स्थितियां बार-बार देखने को मिलती हैं। इन स्थितियों को आनुवंशिक या विरासत में मिले विकार कहा जाता है। अगर एक करीबी रिश्तेदार की एक निश्चित स्थिति है, तो आप या आपके बच्चे को इसके होने का अधिक जोखिम हो सकता है।\nतो गर्भवती होने से पहले इन टिप्‍स पर विचार कर लें।\nप्रेग्‍नेंसी प्रेग्‍नेंसी और हेल्‍दी बच्‍चा प्रेग्‍नेंसी पर असर Pregnancy Fertility booster Nutrients Underweight affects pregnancy Healthy diet